c: text/html

text:
Chapter 1
1 Ke kaloku, ngomnyaka wamashumi omathathu, ngenyanga yesine, ngolwesihlanu usuku enyangeni leyo, ndakubon’ ukuba ndiphakathi kwabathinjiweyo ngasemlanjeni oyiKebhare, avuleka amazulu, ndabona imibono kaThixo.
2 Ngolwesihlanu enyangeni leyo (ingumnyaka ke wesihlanu wokuthinjwa kokumkani uYehoyakin lowo),
3 kwafika ilizwi likaYehova kuHezekile unyana kaBhuzi, umbingeleli, ezweni lamaKaledi, ngasemlanjeni oyiKebhare; saba phezu kwakhe apho isandla sikaYehova.
4 Ndabona ke, nanko kusiza umoya ovuthuzayo, uvela ngasentla, unelifu elikhulu nomlilo obumbeneyo njengembumbulu, nobumhlophe obungeenxa zonke kulo, obuphuma ngaphakathi kwawo, bubonakala ngathi yigolide evuthiweyo emlilweni phakathi.
5 Ngaphakathi kwawo yimfano yezinto eziphilileyo ezine. Nantsi ke imbonakalo yazo: zibe zinemfano yomntu;
6 inye ibinobuso obune, inye kuzo apho ibinamaphiko amane.
7 Imilenze yazo ibiyimilenze ethe nkqo; umphantsi weenyawo ubunjengomphantsi wenqina lethole; zidangazela zibonakala ngathi lubhedu olubengezelisiweyo.
8 Zazinezandla zomntu ngaphantsi kwamaphiko azo emacaleni azo omane; zone ke zinobuso namaphiko;
9 amaphiko azo abehlangene, elaleyo nelaleyo; bezingajiki ekuhambeni kwazo, bezihamba, iyileyo iye kwicala elikhangelene nobuso bayo.
10 Imfano yobuso bazo ibe ibubuso bomntu; zinobuso bengonyama zone ngasekunene; zinobuso benkomo zone ngasekhohlo, zinobuso bokhozi zone;
11 ubuso bazo namaphiko azo abe ahlukene ngaphezulu; iyileyo inamabini ehlangene nawaleyo, namaphiko amabini ke egubungele imizimba yazo.
12 Zahamba ke, iyileyo yaya kwicala elikhangelene nobuso bayo; apho sukuba ubusiya khona umoya, zaya khona; azajika ekuhambeni kwazo.
13 Imfano yezinto eziphilileyo ezo, imbonakalo yazo, ibingathi ngamalahle omlilo abasiweyo; ibingathi yimbonakalo yezikhuni ezitshangazayo; wona wahambahamba phakathi kwezinto eziphilileyo ezo; umhlophe ke umlilo lowo, emlilweni kuphuma imibane.
14 Izinto eziphilileyo bezigidima zibuye, ngokokubonakala kokuphambaphamba kombane.
15 Ndazibona izinto eziphilileyo; nanko ke, kukho iivili emhlabeni, ecaleni kwezinto eziphilileyo, zinganye iivili kubuso ngobuso bazo obune.
16 Ukubonakala kweevili nokusetyenzwa kwazo kwakunjengembonakalo yekrizolite, zimfani-nye zone; ukubonakala kwazo nokusetyenzwa kwazo kungathi ivili ingaphakathi kwevili.
17 Ekuhambeni kwazo zaphambela kumacala azo omane; azajika ekuhambeni kwazo.
18 Iifeleni zazo beziphakamile, bezisoyikeka; iifeleni zazo bezizele ngamehlo ngeenxa zonke kuzo zone.
19 Zakuhamba izinto eziphilileyo, zahamba nazo iivili ecaleni lazo; zakusuka izinto eziphilileyo emhlabeni, zasuka nazo iivili.
20 Apho sukuba usiya khona umoya, zaya apho sukuba umoya ubusiya khona; zasuka iivili kunye nazo; ngokokuba umoya wezinto eziphilileyo ubukho ezivilini ezo.
21 Zakuhamba, zahamba nazo; zakuma, zema nazo; zakusuka emhlabeni, zasuka iivili kunye nazo; ngokokuba umoya wezinto eziphilileyo ubukho ezivilini ezo.
22 Naphezu kweentloko zezinto eziphilileyo bekukho into efana nesibhakabhaka, ngathi ngembonakalo yikristale eyoyikekayo, sanekiwe phezu kwentloko yazo ngaphezulu.
23 Ngaphantsi kwesibhakabhaka amaphiko ayethe tye, elo lasinga kwelo; iyileyo inamabini ayigubungeleyo, iyileyo inamabini ayigubungeleyo emzimbeni.
24 Ndeva ke isandi samaphiko azo, sinjengesandi samanzi amaninzi, ngathi lilizwi loSomandla, ekuhambeni kwazo; izwi elinengxolo ngathi sisandi somkhosi; zakuma, zawayeka ehla amaphiko azo.
25 Kwabakho ke izwi liphuma ngaphaya kwesibhakabhaka, esibe siphezu kweentloko zazo; zakuma, zawayeka ehla amaphiko azo.
26 Ngaphezu kwesibhakabhaka esibe siphezu kweentloko zazo, kwabonakala umfanekiselo wetrone, wanga lilitye lesafire; ngaphezu komfanekiselo wetrone kwabakho umfanekiselo ongathi yimbonakalo yomntu phezu kwayo ngaphezulu.
27 Ndabona ke, ngathi yimbonakalo yegolide evuthiweyo, ngathi yimbonakalo yomlilo, ngaphakathi kwayo nangeenxa zonke kuyo, kwathabathela embonakalweni yesinqe kwenyusa; kwathabathela embonakalweni yesinqe kwehlisa, ndabona ke ngathi yimbonakalo yomlilo, kumhlophe ke ngeenxa zonke.
28 Ngathi yimbonakalo yomnyama obakhoyo efini mini ngemvula, yabe injalo imbonakalo yobumhlophe ngeenxa zonke. Leyo yimbonakalo yomfanekiselo wobuqaqawuli bukaYehova. Ndabona ke, ndawa ngobuso, ndaliva izwi lothethayo.

robotstxt: allowed

filter: keep


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
9 Kwathi kamsinya nje akuba uSolomon egqibile ukuyakha indlu+ kaYehova nendlu kakumkani+ nayo yonke into enqwenelekayo uSolomon awayeyoliswa kukuyenza,+
2 wandula uYehova wabonakala kuSolomon isihlandlo sesibini, njengangoko wayebonakele kuye eGibheyon.+
3 UYehova wahlabela mgama wathi kuye: “Ndiwuvile umthandazo wakho+ nesicelo sakho sobabalo ocele ngaso ubabalo phambi kwam. Ndiyingcwalisile+ le ndlu uyakhileyo ngokubeka igama lam+ apho ukusa kwixesha elingenammiselo; kwaye ngokuqinisekileyo amehlo am+ nentliziyo yam aya kusoloko elapho.+
4 Yaye wena, ukuba uya kuhamba+ phambi kwam, kanye njengoko uDavide+ uyihlo wahambayo, ngentliziyo egqibeleleyo+ nangokuthe tye+ ngokwenza ngokuvumelana nako konke endikuyalele kona,+ uyigcine imimiselo yam+ nezigwebo zam,+
5 nam ndiya kuyimisela itrone yobukumkani bakho kwaSirayeli ukusa kwixesha elingenammiselo, kanye njengoko ndamthembisayo uDavide uyihlo, ndisithi, ‘Akukho ndoda kumadoda akho eya kunqunyulwa ekuhlaleni etroneni kaSirayeli.’+
6 Ukuba nina noonyana benu niya kujika ngokuqinisekileyo ekundilandeleni+ yaye ningayigcini imiyalelo yam nemimiselo yam endiyibeke phambi kwenu, nize nikhonze abanye oothixo+ kwaye niqubude kubo,
7 nam ndiza kumnqumla uSirayeli phezu komhlaba endimnike wona;+ nendlu endiyingcwalisele igama lam ndiya kuyilahla phambi kwam,+ yaye uSirayeli uya kuba ngumzekelo+ nesingcikivo phakathi kwezizwana zonke.
8 Le ndlu ngokwayo iya kuba yimfumba yamanxuwa.+ Wonk’ ubani odlula ngakuyo uya kuyijonga ethe manga+ yaye uya kubetha umlozi ngokuqinisekileyo aze athi, ‘Kungenxa yasiphi isizathu ukuba uYehova enjenje kweli lizwe nakule ndlu?’+
9 Kuya kufuneka bathi, ‘Kungenxa yokuba bamshiya uYehova uThixo wabo owakhupha ookhokho babo kwilizwe laseYiputa,+ babambelela kwabanye oothixo+ baza baqubuda kubo babakhonza. Kungenxa yoko le nto uYehova eye wabazisela yonke le ntlekele.’”+
10 Kwathi ekupheleni kweminyaka engamashumi amabini, uSolomon awakha ngayo izindlu ezimbini, indlu kaYehova+ nendlu kakumkani,+
11 (uHiram+ ukumkani waseTire wayemncedile uSolomon+ ngamaplanga omthi womsedare namaplanga omthi wejunipha nangegolide kangangoko wayeyoliswa,)+ uKumkani uSolomon ngelo xesha, wamnika uHiram izixeko ezingamashumi amabini kwilizwe laseGalili.+
12 Ngako oko uHiram waphuma eTire waya kubona izixeko uSolomon awayemnike zona, kwaye zazingalunganga emehlweni akhe.+
13 Ngoko wathi: “Luhlobo luni lwezixeko ondinike zona, mzalwana wam?” Yaye zabizwa ngokuba liLizwe laseKabhuli de kube namhla.
14 Ngelo xesha uHiram wathumela kukumkani ikhulu elinamashumi amabini leetalente zegolide.+
15 Yiyo le ingxelo engabo babhaliselwe ukusebenza ngokuqhutywa ngebhaxa+ abo uKumkani uSolomon wayebabizele ukuba baze kwakha indlu kaYehova+ nendlu yakhe neSiganga+ sodonga+ lwaseYerusalem neHatsore+ neMegido+ neGezere.+
16 (UFaro ukumkani waseYiputa wenyuka waza wayithimba iGezere, wayitshisa ngomlilo, namaKanan+ awayehlala kweso sixeko wawabulala. Ngoko wayinika intombi yakhe,+ umfazi kaSolomon njengesipho sokwahlukana.)
17 USolomon wayakha iGezere neBhete-horon esezantsi,+
18 neBhahalati+ neTamare esentlango, kwelo lizwe,
19 nazo zonke izixeko+ ezingoovimba ezaba zezikaSolomon nezixeko+ zeenqwelo nezixeko zabakhweli-mahashe, nezinto ezinqwenelekayo zikaSolomon+ awayenqwenela ukuzakha eYerusalem naseLebhanon nakulo lonke ilizwe awayelilawula.
20 Ke bonke abantu ababesele kuma-Amori,+ amaHiti,+ amaPerizi,+ amaHivi+ namaYebhusi,+ ababengeyiyo inxalenye yoonyana bakaSirayeli,+
21 oonyana babo ababesele emva elizweni, abo bangazange bakwazi ukubatshabalalisa oonyana bakaSirayeli,+ uSolomon waqhubeka ebabizela ukuba basetyenziswe ngokuqhutywa ngebhaxa kumsebenzi wobukhoboka de kube namhla.+
22 Yaye akukho namnye koonyana bakaSirayeli uSolomon awamenza ikhoboka;+ kuba babengamadoda okulwa nabakhonzi bakhe neenkosana zakhe nabaphathi-mkhosi bakhe neentloko zabaqhubi beenqwelo zakhe nabakhweli-mahashe bakhe.+
23 Aba babeziintloko zamasekela awawongamele umsebenzi kaSolomon, amakhulu amahlanu anamashumi mahlanu, abaphathi babasebenzi ababesebenza umsebenzi.+
24 Noko ke, intombi kaFaro+ yaphuma kwisiXeko sikaDavide+ yaya kweyayo indlu awayeyakhele yona. Kungoko awathi wakha iSiganga.+
25 USolomon waqhubeka enikela izihlandlo ezithathu+ ngonyaka imibingelelo etshiswayo nemibingelelo yobudlelane esibingelelweni awayesakhele uYehova,+ kwaye kwakuqhunyiswa umbingelelo esibingelelweni,+ esasiphambi koYehova; yaye wayigqiba indlu.+
26 Kwakukho umkhosi weenqanawa ezenziwa nguKumkani uSolomon e-Etsiyon-gebhere,+ engase-Eloti,+ kunxweme loLwandle Olubomvu kwilizwe lakwaEdom.+
27 Kwaye uHiram waqhubeka ethumela abakhonzi bakhe ngomkhosi weenqanawa,+ iingcali zolwandle, ezinolwazi ngolwandle, kunye nabakhonzi bakaSolomon.
28 Yaye baya eOfire+ baza apho bathabatha iitalente zegolide+ ezingamakhulu amane anamashumi amabini bazizisa kuKumkani uSolomon.
Yithumele
Yithumele
1 Kumkani 9
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=11&Chapter=9&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D9%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ibali 57: UThixo Unyula UDavide
UYAYIBONA na into eyenzekileyo? Le nkwenkwe isindise eli takane kwibhere. Ibhere yafika yathi hlasi itakane iza kulitya. Kodwa inkwenkwe yayisukela yaza yalihlangula itakane emlonyeni webhere. Kwaye yathi ibhere yakuphakama, inkwenkwe yayibamba yaza yayibetha yayibulala! Kwesinye isihlandlo le nkwenkwe yasindisa enye yezimvu engonyameni. Ngaba asiyonkwenkwe ikhaliphileyo na le? Uyazi na ukuba ingubani?
Lo nguDavide oselula. Uhlala kwidolophu yaseBhetelehem. Uyisemkhulu wayenguObhedi, unyana kaRute noBhohazi. Uyabakhumbula na? Kwaye uyise kaDavide nguYese. UDavide walusa izimvu zikayise. UDavide wazalwa kwiminyaka eli-10 emva kokuba uYehova enyule uSawule ukuba abe ngukumkani.
Ekuhambeni kwexesha uYehova uthi kuSamuweli: ‘Thabatha ioli ekhethekileyo uye endlwini kaYese eBhetelehem. Ndinyule omnye woonyana bakhe ukuba abe ngukumkani.’ Xa uSamuweli ebona unyana olizibulo kaYese uEliyabhi, uthi kuye ngaphakathi: ‘Ngokwenene lo ngulowo unyulwe nguYehova.’ Kodwa uYehova uthi: ‘Musa ukukhangela ubude bakhe nobuhle bakhe. Andimnyulanga ukuba abe ngukumkani.’
Ngoko uYese ubiza unyana wakhe uAbhinadabhi aze amzise kuSamuweli. Kodwa uSamuweli uthi: ‘Hayi, uYehova akamnyulanga nalo.’ Emva koko, uYese uzisa unyana wakhe uShamaha. ‘Hayi, nalo akanyulwanga nguYehova,’ utsho uSamuweli. UYese uzisa oonyana bakhe abasixhenxe kuSamuweli kodwa uYehova akanyuli namnye kubo. ‘Aphelele na apha amakhwenkwe?’ uyabuza uSamuweli.
‘Kusekho enye encinane,’ utsho uYese. ‘Kodwa yaluse izimvu.’ Xa kuziswa uDavide, uSamuweli uyambona ukuba yinkwenkwe entle. ‘Nguye ke lo,’ utsho uYehova. ‘Mthambise ngeoli.’ Yaye uSamuweli wenjenjalo. Liza kufika ixesha lokuba uDavide abe ngukumkani wakwaSirayeli.
1 Samuweli 17:34, 35; 16:1-13.
Imibuzo
- Ngubani igama lale nkwenkwe isemfanekisweni, yaye sazi njani ukuba ikhaliphile?
- Uhlala phi uDavide, yaye ngubani igama likayise nelikayisemkhulu?
- Kutheni uYehova esithi uSamuweli makaye endlwini kaYese eBhetelehem?
- Kwenzeka ntoni xa uYese esiza noonyana bakhe abasixhenxe kuSamuweli?
- Xa kusiziwa noDavide, uYehova umxelela ntoni uSamuweli?
Imibuzo eyongezelelekileyo
- Funda eyoku-1 kaSamuweli 17:34, 35.
Ezi ziganeko ziyibethelela njani inkalipho kaDavide nokuthembela kwakhe kuYehova? (1 Sam. 17:37)
- Funda eyoku-1 kaSamuweli 16:1-14.
Amazwi kaYehova akweyoku-1 kaSamuweli 16:7 asinceda njani ukuba singabi namkhethe okanye sikhohliswe yinkangeleko yangaphandle? (IZe. 10:34, 35; 1 Tim. 2:4)
Umzekelo kaSawule usibonisa njani ukuba xa uYehova esusa umoya wakhe emntwini kunokungena umoya ombi endaweni yawo okanye umnqweno wokwenza okubi? (1 Sam. 16:14; Mat. 12:43-45; Gal. 5:16)
Funda Okungakumbi
Ikhadi LeBhayibhile LikaDavide
Kusenokwenzeka ukuba uyalazi ibali likaDavide noGoliyati, kodwa zikho ezinye izinto onokuzifunda ngoDavide.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
27 Laza ilizwi likaYehova laqhubeka lifika kum, lisithi:
2 “Wena ke, nyana womntu, phakamisela iTire isimbonono,+
3 uthi kwiTire,
“‘Owu wena uhlala ekungeneni elwandle,+ umrhwebikazi wezizwana kwiziqithi ezininzi,+ itsho iNkosi enguMongami uYehova ukuthi: “Owu Tire, wena ngokwakho uthe, ‘Ndigqibelele ngobuhle.’+
4 Imimandla yakho isentliziyweni yeelwandle.+ Nabakhi bakho babugqibelelisile ubuhle bakho.+
5 Ngamaplanga ejunipha aseSenire+ bakwakhela onke amaplanga. Bathabatha umsedare waseLebhanon+ ukuze bakwenzele imasti.
6 Amaphini akho okubheqa bawenza ngemithi exandileyo yaseBhashan. Umphambili wenqanawa bawenza ngeempondo zendlovu kumthi womsipres, evela kwiziqithi zaseKitim.+
7 Iqhiya yakho etwabulukayo yayiyilinen emibala yahlukahlukeneyo evela eYiputa,+ ukuze ibe yiseyile yakho. Isigqubuthelo sokuhomba kwakho yayingumsonto oluhlaza+ noboya obudaywe bamfusa bubomvu+ obuvela kwiziqithi zakwaElishaha.+
8 “‘“Abemi baseSidon+ nabaseArvadi+ baba ngababheqi bakho. Amachule akho,+ Tire, ayekuwe; ayengoomatiloshe bakho.+
9 Kwanamadoda amakhulu aseGebhali+ namachule ayo ayekuwe engabatywini beentanda zakho.+ Zonke iinqanawa zaselwandle nabaqhubi bazo babekuwe, ukuze wananise ngezinto zokurhweba.
10 AmaPersi+ namaLudi+ namaPuti+—ayesemkhosini wakho, amadoda akho emfazwe. Ayexhoma kuwe ikhaka nesigcina-ntloko.+ Yayingawo awayekubangela ube nobungangamsha.
11 Oonyana baseArvadi,+ wona kanye umkhosi wamajoni akho, babekumacala onke eendonga zakho, namadoda anobukroti ayesezinqabeni zakho. Amakhaka awo abusazinge awaxhoma macala onke eendonga zakho.+ Wona abugqibelelisa ubuhle bakho.
12 “‘“Umrhwebi wakho yayiyiTarshishe+ ngenxa yentabalala yazo zonke iintlobo zezinto zexabiso.+ Kwanikelwa ngoovimba bakho ngenxa yesilivere, intsimbi, inkcenkce nelothe yayo.+
13 UYavan,+ uTubhali+ noMesheki+ babengabarhwebi bakho. Kwanikelwa ngezinto zakho zokunaniselana ngenxa yemiphefumlo yoluntu+ neempahla zobhedu.
14 Kwanikelwa ngoovimba bakho ngenxa yamahashe okukhwela nawemfazwe neemeyile ngabendlu kaTogama.+
15 Oonyana bakaDedan+ yayingabarhwebi bakho; iziqithi ezininzi zazingabarhwebi abaqeshwe nguwe; babuyisele kuwe iimpondo zendlovu+ nemisimbithi njengesipho.
16 ElakwaEdom laba ngumrhwebi wakho ngenxa yemisebenzi yakho emininzi. Kwanikelwa ngoovimba bakho kusananiselwana ngetokoyize,+ uboya obudaywe bamfusa bubomvu nemichako emibala yahlukahlukeneyo nelaphu elicikizekileyo neekorale neerubhi.
17 “‘“ElakwaYuda nelizwe lakwaSirayeli yayingabarhwebi bakho. Kwanikelwa+ ngezinto zakho zokunaniselana ngenxa yengqolowa+ yaseMiniti+ nezinto ezityiwayo ezikhethekileyo nobusi+ neoli nebhalsam.+
18 “‘“IDamasko+ yayingumrhwebi wakho ngenxa yemisebenzi yakho emininzi, ngenxa yentabalala yazo zonke izinto zakho zexabiso, ngewayini+ yaseHelbhon noboya obungwevu bubomvu.
19 UVedan noYavan waseUzali—bakunika ngenxa yoovimba bakho. Intsimbi ekhandiweyo, ikasiya nengcongolo yeziqholo+—zaba zizinto zakho zokunaniselana.
20 UDedan+ wayengumrhwebi wakho ngezambatho zento elukiweyo zokukhwela.
21 Ama-Arabhu+ nezikhulu zonke zaseKedare+ zazingabarhwebi abaqeshwe nguwe. Ngeenkunzi zeemvana neenkunzi zeegusha neenkunzi zeebhokhwe+—baberhwebela wena ngazo.
22 Abarhwebi bakwaShebha+ nabakwaRama+ babengabarhwebi bakho; kwanikelwa ngoovimba bakho ngenxa yezona zilungileyo kuzo zonke iintlobo zobulawu nazo zonke iintlobo zamatye axabisekileyo negolide.+
23 IHaran+ neKane ne-Eden,+ abarhwebi bakwaShebha,+ nabaseAshuri+ nabaseKilimade yayingabarhwebi bakho.
24 Baberhwebela wena ngezambatho ezinobuqhele-qhele, ngezambatho zangaphandle zomchako oluhlaza nomchako omibala yahlukahlukeneyo nangeekhaphethi zezinto ezimibala mibini, ngeentsontelo eziphothiweyo nezenziwe ngokuqinileyo, kwiziko lakho lorhwebo.
25 “‘“Iinqanawa zaseTarshishe+ zazingabathuthi bezinto zakho zokunaniselana, kangangokuba wazaliseka waza waba ngozuke kakhulu entliziyweni yesithabazi solwandle.+
26 “‘“Abo bakubheqelayo bakuzisa emanzini amaninzi.+ Umoya wasempuma wakwaphula entliziyweni yesithabazi solwandle.+
27 Izinto zakho zexabiso noovimba bakho,+ izinto zakho zokunaniselana,+ abaqhubi bakho baselwandle noomatiloshe bakho,+ abatywini beentanda zakho+ nabo bananisa ngezinto zakho zokurhweba nawo onke amadoda akho emfazwe,+ abakuwe nakwibandla lakho lonke, eliphakathi kwakho,—baya kuwela entliziyweni yolwandle olusithabazi ngemini yokuwa kwakho.+
28 “‘“Ngenxa yesandi sokukhala koomatiloshe liya kunyikima ilizwe elivulekileyo.+
29 Ngokuqinisekileyo bonke abo baphatha iphini lokubheqa, abaqhubi baselwandle, bonke oomatiloshe baselwandle, baya kuhla ezinqanaweni zabo; baya kuma emhlabeni.+
30 Ngokuqinisekileyo baya kulivakalisa kuwe ilizwi labo, badanduluke ngokukrakra.+ Yaye baya kugalela uthuli ezintlokweni zabo.+ Baya kuzibhuqabhuqa eluthuthwini.+
31 Baya kucheba iinkqayi ngenxa yakho,+ babhinqe amarhonya+ baze bakulilele ngobukrakra bomphefumlo,+ besenza isijwili ngokukrakra.
32 Kwaye ngokuqinisekileyo baya kukuphakamisela isimbonono bekwenzela isijwili baze bakwenzele isimbonono,+
“‘“‘Ngubani na onjengeTire,+ owenziwe wathi cwaka njengaye phakathi elwandle?+
33 Ekuphumeni koovimba bakho+ kwisithabazi solwandle,+ wanelisa izizwana ezininzi.+ Ngentabalala yezinto zakho zexabiso nezinto zakho zokunaniselana ubenze bazizityebi ookumkani bomhlaba.+
34 Ke kaloku waphulwe sisithabazi solwandle, ezinzulwini zamanzi.+ Zona ke izinto zakho zokunaniselana nalo lonke ibandla lakho,+ ziwele phakathi kwakho.
35 Bonke abemi beziqithi+—ngokuqinisekileyo baya kukujonga bethe manga, nookumkani babo baya kutyhwatyhwa baqhiphuk’ umbilini.+ Ubuso bumele buxakaniseke.+
36 Ke bona abarhwebi phakathi kwezizwana, ngokuqinisekileyo baya kukubethela umlozi.+ Uya kuba sisikhwankqiso, ungabi sabakho kuse kwixesha elingenammiselo.’”’”+
Yithumele
Yithumele
Hezekile 27
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=27&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D27%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
4 Ke kaloku kwakukho umfazi othile wakubafazi boonyana+ babaprofeti owadanduluka kuElisha, esithi: “Umkhonzi wakho, indoda yam, ifile; yaye wena wazi kakuhle ukuba umkhonzi wakho uqhubeke emoyika+ uYehova, yaye umbolekisi+ uye weza wabathabatha bobabini abantwana bam ukuba babe ngamakhoboka akhe.”
2 Waza uElisha wathi kuye: “Ndikwenzele ntoni na?+ Ndixelele; unantoni na endlwini?” Yena wathi: “Isicakakazi sakho asinanto konke konke endlwini ngaphandle kwengqayi yeoli enomlomo omde.”+
3 Wandula ke yena wathi: “Hamba, uye kuzicelela izitya ngaphandle, kubo bonke abamelwane bakho, izitya ezingenanto. Zingabi mbalwa.
4 Uze uhambe uzivalele noonyana bakho, ugalele kuzo zonke ezi zitya, yaye ezizeleyo uzibeke ecaleni.”
5 Wathi akutsho wamshiya.
Akuba ezivalele noonyana bakhe, babezisondeza kuye izitya, kwaye yena wayegalela.+
6 Kwathi kamsinya nje zakuba zizele izitya wathi kunyana wakhe: “Ndisondezele esinye isitya.”+ Kodwa wathi kuye: “Asikho esinye isitya.” Akutsho ioli yayeka.+
7 Ngoko wangena waza wamxelela umntu kaTHIXO oyinyaniso, yena wathi: “Hamba, uye kuyithengisa ioli uze uhlawule amatyala akho,+ yaye wena noonyana bakho niya kuphila ngoko kuseleyo.”+
8 Ngenye imini uElisha wadlula esiya eShunem,+ apho kwakukho umfazi obalaseleyo, yaye wamnyanzela+ ukuba adle isonka. Yaye kwakusithi ngokufuthi xa edlula apho, aphambukele apho aye kudla isonka.
9 Ekuhambeni kwethuba wathi endodeni yakhe:+ “Yabona ke, ndazi kakuhle ukuba yindoda engcwele yakwaThixo+ le idlula apha rhoqo.
10 Nceda, masenze igumbi elincinane eliseluphahleni eludongeni+ size siyibekele isingqengqelo netafile nesihlalo nesiphatho sezibane;+ yaye kuya kuthi nanini na isiza kuthi iphambukele apho.”+
11 Kwathi ngenye imini njengesiqhelo wangena apho waza waphambukela kwigumbi eliseluphahleni, walala apho.
12 Ngoko wathi kuGehazi+ umlindi wakhe: “Biza lo mfazi womShunem.”+ Waza wambiza waya kuma phambi kwakhe.
13 Wandula ke wathi kuye: “Nceda, uthi kuye, ‘Yabona uzibandezile ngenxa yethu ngako konke ukuzibandeza.+ Ufuna ukwenzelwa ntoni na?+ Ikho na into ofuna ukuyithetha kukumkani+ okanye kwintloko+ yomkhosi?” Yena ke wathi: “Ndihlala phakathi kwabantu bakowethu.”+
14 Yaye wahlabela mgama wathi: “Ngoko, yintoni angayenzelwa?” Ke kaloku uGehazi wathi: “Enyanisweni, akananyana,+ yaye indoda yakhe indala.”
15 Ngoko nangoko wathi: “Mbize.” Ngoko wambiza, yaye wema emnyango.
16 Wandula ke wathi: “Ngeli xesha limisiweyo kunyaka ozayo uya kube uwola unyana.”+ Kodwa wathi: “Hayi, nkosi yam, mntu kaTHIXO oyinyaniso! Musa ukuxoka ngesicakakazi sakho.”
17 Noko ke, lo mfazi wamitha waza wazala unyana+ ngeli xesha limisiweyo kunyaka olandelayo, kanye njengoko uElisha wayethethile kuye.+
18 Umntwana waqhubeka ekhula, kwathi ngenye imini waphuma njengesiqhelo waya kuyise nabavuni.+
19 Wathi kuyise: “Intloko yam, intloko yam!”+ Ekugqibeleni wathi kumlindi: “Mthwale umse kunina.”+
20 Ngako oko wamthwala wamzisa kunina. Waqhubeka ehleli emadolweni akhe de kwaba semini enkulu, waza wafa ngokuthe ngcembe.+
21 Wandula ke waya kumbeka phezu kwesingqengqelo+ somntu kaTHIXO oyinyaniso+ waza waluvala ucango waphuma.
22 Ke kaloku wabiza indoda yakhe waza wathi: “Nceda, ndithumelele omnye wabalindi nenye imazi ye-esile, ukuze ndibaleke ndiye kufika kumntu kaTHIXO oyinyaniso ndibuye.”+
23 Kodwa wathi: “Kutheni na usiya kuye namhlanje? Akuthwasanga nyanga+ ingeyiyo nesabatha.” Noko ke, wathi: “Kulungile.”
24 Ngoko wafaka isali kwimazi ye-esile+ waza wathi kumlindi wakhe: “Qhuba uhambe phambili. Ungacothi ngaphandle kokuba kutsho mna.”
25 Wahamba waya kufika kumntu kaTHIXO oyinyaniso kwiNtaba yeKarmele. Yaye kwathi, kamsinya nje akumbona esekude umntu kaTHIXO oyinyaniso, ngoko nangoko wathi kuGehazi umlindi wakhe:+ “Khangela! Nankuya umfazi womShunem.
26 Ke kaloku, nceda ubaleke uye kumhlangabeza uze uthi kuye, ‘Uphilile na? Uphilile na umyeni wakho? Uphilile na umntwana?’” Waza wathi: “Sisaphila.”
27 Ekufikeni kwakhe entabeni kumntu kaTHIXO oyinyaniso, kwaoko wambamba ezinyaweni.+ UGehazi wasondela ukuze amshenxise,+ kodwa umntu kaTHIXO oyinyaniso+ wathi: “Myeke,+ kuba umphefumlo wakhe ukrakra+ ngaphakathi kuye; yaye uYehova undifihlele,+ akandixelelanga.”
28 Ke kaloku wathi: “Ndacela unyana na ngenkosi yam? Andizange nditsho ukuthi, ‘Ungandikhokeleli kwithemba lobuxoki’?”+
29 Ngoko nangoko wathi kuGehazi:+ “Bhinqa isinqe+ sakho uze uthabathe umsimelelo wam+ ngesandla sakho uhambe. Ukuba kunokwenzeka uqubisane naye nabani na, ungambulisi;+ yaye ukuba kunokwenzeka ukuba nabani na akubulise, ungamphenduli. Uze ubeke umsimelelo wam ebusweni benkwenkwe.”+
30 Unina wenkwenkwe wathi: “Njengoko uYehova ephila+ nomphefumlo wakho uphila,+ andiyi kukushiya.”+ Ngoko ke waphakama wahamba naye.
31 Yaye uGehazi wadlula phambi kwabo waza wabeka umsimelelo ebusweni benkwenkwe, kodwa akuzange kubekho lizwi okanye kunikelwe ngqalelo.+ Ngoko wabuyela umva waya kumhlangabeza, wamxelela wathi: “Inkwenkwe ayikhange ivuke.”+
32 Ekugqibeleni uElisha wangena endlwini, nantso inkwenkwe ifile, ilaliswe esingqengqelweni sakhe.+
33 Wandula ke wangena waluvala ucango bebobabini+ waza wathandaza kuYehova.+
34 Ekugqibeleni wenyuka walala phezu komntwana+ waza wabeka umlomo wakhe emlonyeni wakhe namehlo akhe phezu kwamehlo akhe neentende zakhe phezu kweentende zakhe, waqhubeka egobile phezu kwakhe, yaye ngokuthe ngcembe inyama yomntwana yafudumala.
35 Wandula ke wahamba endlwini, wasinga ngapha kwakanye wabuya wasinga ngaphaya kwakanye, emva koko wenyuka waya kugoba phezu kwakhe. Yaye inkwenkwe yaqalisa ukuthimla kasixhenxe, emva koko inkwenkwe yawavula amehlo ayo.+
36 Ke kaloku wabiza uGehazi wathi: “Biza lo mfazi womShunem.”+ Ngoko wambiza waza weza kuye. Wandula ke wathi: “Phakamisa unyana wakho.”+
37 Wangena waza wawa ezinyaweni zakhe, waqubuda kuye emhlabeni,+ emva koko waphakamisa unyana wakhe waza waphuma.+
38 UElisha wabuyela eGiligali,+ yaye kwakukho indlala+ kwelo lizwe. Oonyana+ babaprofeti babehleli phambi kwakhe,+ ekuhambeni kwexesha wathi kumlindi wakhe:+ “Beka imbiza enkulu yokupheka uze uphekele oonyana babaprofeti isityu.”+
39 Ngako oko othile waphuma waya emasimini waya kukha imifuno,+ wafumana umdiliya wasendle waza wakha amathangazana kuwo, wazalisa isambatho sakhe, wawaxabelela embizeni yesityu, kuba babengaqhelananga nawo.
40 Kamva bagalelela amadoda ukuba adle. Yaye kwathi, kamsinya nje bakuba besidlile isityu, badanduluka bathi: “Ukufa kusembizeni,+ mntu kaTHIXO oyinyaniso.”+ Yaye akabanga nako ukukudla.
41 Ngoko wathi: “Yizani nomgubo.” Emva kokuwuphosa embizeni, wahlabela mgama wathi: “Galelelani abantu badle.” Yaye akuzange kubekho nto yenzakalisayo embizeni.+
42 Kwakukho indoda eyayivela eBhahali-shalisha,+ kwaye yafika izisele+ umntu kaTHIXO oyinyaniso isonka sentlahlela,+ amashumi amabini ezonka zerhasi,+ nokhozo olutsha engxoweni yayo. Yandula ke yathi: “Nika abantu badle.”+
43 Noko ke, umlungiseleli wayo wathi: “Ndiya kukubeka njani na oku phambi kwabantu abalikhulu?”+ Yona yathi: “Nika abantu badle, kuba utsho uYehova ukuthi, ‘Kuya kudliwa kubekho nokusalayo.’”+
44 Waza ke wakubeka phambi kwabo, badla, yaye kwabakho okusalayo ngokwelizwi likaYehova.+
Yithumele
Yithumele
2 Kumkani 4
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=12&Chapter=4&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D4%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
2 USolomon wakhupha ilizwi lokuba lakhelwe indlu+ igama likaYehova+ nendlu yobukumkani bakhe.+
2 Waza ke uSolomon wabala amadoda angamashumi asixhenxe amawaka njengabathwali bemithwalo namadoda angamashumi asibhozo amawaka njengabaqingqi entabeni,+ nabaveleli babo abangamawaka amathathu anamakhulu amathandathu.+
3 Ngaphezu koko, uSolomon wathumela kuHiram+ ukumkani waseTire, esithi: “Kanye njengoko wawuqhubana noDavide+ ubawo waza waqhubeka umthumelela imithi yomsedare ukuba azakhele indlu yokuhlala,—
4 yabona ndilakhela+ indlu igama+ likaYehova uThixo wam ukuba ndiyingcwalisele+ yena, ukuze kutshiswe isiqhumiso sobulawu+ phambi kwakhe, nesonka esikrozisiweyo+ esibekwa rhoqo neminikelo etshiswayo kusasa nangokuhlwa,+ ngeesabatha+ nangokuthwasa kweenyanga+ nangamaxesha emithendeleko+ kaYehova uThixo wethu. Oku kuya kubakho ukusa kwixesha elingenammiselo+ kwaSirayeli.
5 Yaye le ndlu ndiyakhayo iya kuba nkulu,+ kuba uThixo wethu mkhulu kunabo bonke abanye oothixo.+
6 Ngubani na onamandla okumakhela indlu?+ Kuba amazulu nezulu lamazulu akamlingene,+ yaye bendingubani na mna+ ukuba ndimakhele indlu ngaphandle kokuqhumisa umbingelelo phambi kwakhe?+
7 Ke kaloku ndithumelele umntu onobuchule bokusebenza ngegolide nangesilivere nangobhedu+ nangentsimbi nangoboya obudaywe bamfusa bubomvu nobubomvu ngokungqombela nomsonto oluhlaza, nokwaziyo ukukrola, kunye nabo banobuchule abakunye nam kwaYuda naseYerusalem, abo wabalungiselelayo uDavide ubawo.+
8 Ndithumelele amaplanga omsedare,+ ijunipha+ nomalgumi+ waseLebhanon,+ kuba ndazi kakuhle ukuba abakhonzi bakho banamava okugawula imithi yaseLebhanon,+ (yabona abakhonzi bam bakunye nabakhonzi bakho,)
9 kwanasekundilungiseleleni amaplanga amaninzi, kuba indlu endiyakhayo iya kuba nkulu, ewe ngendlela emangalisayo.
10 Yaye, khangela! kubathezi beenkuni, nabagawuli bemithi, ndinikela ngengqolowa njengokutya kwabakhonzi bakho, iikore ezingamashumi amabini amawaka,+ nerhasi eziikore ezingamashumi amabini amawaka, neebhate zewayini ezingamashumi amabini amawaka,+ neebhate zeoli ezingamashumi amabini amawaka.”
11 UHiram ukumkani waseTire+ wathumela ilizwi kuSolomon ngokubhala athi: “Ngenxa yokuba uYehova ebathanda+ abantu bakhe uye wakwenza waba ngukumkani kubo.”+
12 Wahlabela mgama uHiram wathi: “Makabongwe uYehova uTHIXO kaSirayeli,+ owenza amazulu nehlabathi,+ ngenxa yokuba unike uDavide ukumkani unyana osisilumko, onamava engqiqo nokuqonda,+ oya kumakhela indlu uYehova nendlu yobukumkani bakhe.+
13 Ke ndithumela indoda enobuchule, enamava okuqonda, kaHiram-abhi,+
14 unyana womfazi woonyana bakaDan kodwa uyise wayengumntu waseTire, owayenamava, ngokusebenza ngegolide nangesilivere, ngobhedu,+ ngentsimbi, ngamatye+ nangamaplanga, nangoboya obudaywe bamfusa bubomvu,+ ngomsonto oluhlaza+ nangelaphu elicikizekileyo+ nangelibomvu bungqombela+ nangalo lonke uhlobo lokukrola+ nokuyila lonke uhlobo lwento ecetyiweyo+ ayinikwayo ndawonye namadoda akho anobuchule namadoda anobuchule enkosi yam uDavide uyihlo.
15 Ke yona ingqolowa nerhasi, ioli newayini inkosi yam ezithembisileyo, mayizithumelele kubakhonzi bayo.+
16 Ke thina, siya kugawula imithi+ yaseLebhanon kangangoko ufuna,+ siya kuyizisa kuwe njengezihlenga ngolwandle+ eYopa,+ ke wena, uya kuyithabatha uyinyuse uyise eYerusalem.”
17 Wandula uSolomon wababala bonke abantu ababengabaphambukeli, ababekwilizwe lakwaSirayeli,+ emva kokubalwa kwabo nguDavide uyise;+ kwafunyanwa ikhulu elinamashumi amahlanu anesithathu amawaka namakhulu amathandathu.
18 Ngoko wenza abangamashumi asixhenxe amawaka kubo baba ngabathwali bemithwalo+ nabangamashumi asibhozo amawaka baba ngabaqingqi+ entabeni yaye abangamawaka amathathu anamakhulu amathandathu baba ngabaveleli ukuze kugcinwe abantu besebenza.+
Yithumele
Yithumele
2 Kronike 2
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=14&Chapter=2&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D14%26Chapter%3D2%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INDLELA YOKUPHILA YAMAKRISTU
Imfundo Yobuthixo Iphelisa Ucalucalulo
UYehova akanacalucalulo. (IZe 10:34, 35) Wamkela abantu ‘abaphuma kuzo zonke iintlanga nezizwe nezizwana neelwimi.’ (ISi 7:9) Ngoko, ebandleni lamaKristu akho calucalulo okanye umkhethe. (Yak 2:1-4) Ngenxa yemfundo yobuthixo, sinandipha iparadesi kaThixo enabantu abatshintsha ubuntu babo. (Isa 11:6-9) Sisebenza ngamandla ukuncothula nesuntswana lomkhethe ezintliziyweni zethu, kuba sifuna ukuxelisa uThixo.—Efe 5:1, 2.
BUKELA IVIDIYO ETHI UJOHNY NOGIDEON: BABEZIINTSHABA, NGOKU NGABAZALWANA. EMVA KOKO PHENDULA LE MIBUZO:
Kutheni imfundo yobuthixo iyodlula lee imizamo yabantu yokuphelisa ucalucalulo?
Yintoni oyithandayo ngendlela abathandana ngayo abazalwana abasehlabathini lonke?
Xa amaKristu ehlala emanyene, uzukiswa njani uYehova?


text:
Agasti 8-
14
INDUMISO 92-101
Ingoma 28 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“Ukuchuma Ngokomoya Ebudaleni”: (imiz. 10)
Nd 92:12
—Amalungisa athwala isiqhamo somoya (w07 9/15 32; w06 7/15 13 ¶2)
Nd 92:13, 14
—Abantu abadala banokuchuma ngokomoya nangona besaluphala (w14 1/15 26 ¶17; w04 5/15 12 ¶9-10)
Nd 92:15
—Abantu abadala banokusebenzisa amava abo ukukhuthaza abanye abantu (w04 5/15 12-14 ¶13-18)
-
Ukwemba Ubuncwane ObuseBhayibhileni: (imiz. 8)
Nd 99:6, 7
—Kutheni uMoses, uAron noSamuweli beyimizekelo emihle? (w15 7/15 8 ¶5)
Nd 101:2
—Kuthetha ukuthini ‘ukuhamba ngengqibelelo yentliziyo’ ngaphakathi ezindlwini zethu? (w05 11/1 24 ¶14)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: (imiz. 4 nangaphantsi) Nd 95:1–96:13
YIKHUTHALELE INTSIMI
Utyelelo Lokuqala: (imiz. 2 nangaphantsi) g16.4 ngaphandle
—Beka isiseko sokubuyela.
Xa Ubuyela: (imiz. 4 nangaphantsi) g16.4 ngaphandle
—Beka isiseko sokubuyela.
Isifundo SeBhayibhile: (imiz. 6 nangaphantsi) bh 161-162 ¶18-19
—Nceda isifundo sibone indlela esinokuwusebenzisa ngayo umbandela.
INDLELA YOKUPHILA YAMAKRISTU
Ingoma 90
Bantu Abadala
—Ninendima Ebalulekileyo (Nd 92:12-15): (imiz. 15) Ingxubusho. Dlala ividiyo ethi Bantu Abadala —Ninendima Ebalulekileyo. (Yiya ku-tv.jw.org, ujonge kwindawo ethi OOVIMBA BEEVIDIYO > IBHAYIBHILE.) Emva koko cela abaphulaphuli bagqabaze ngezinto abazifundileyo. Khuthaza abantu abadala babalisele abaselula ngobulumko namava abawafumeneyo. Khuthaza abaselula bacele amacebiso kubantu abadala xa besenza izigqibo ezibalulekileyo ebomini.
ISifundo SeBhayibhile Sebandla: (imiz. 30) ia isahl. 21 ¶13-22, nempinda
Impinda Yentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 29 Nomthandazo


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
9 Yaye ukumkanikazi waseShebha+ weva ingxelo ngoSolomon, weza waza wamvavanya uSolomon ngemibuzo entsonkothileyo+ eYerusalem, kunye nomkhoko omkhulu kakhulu neenkamela+ zithwele ioli yebhalsam,+ negolide+ eninzi, namatye axabisekileyo.+ Ekugqibeleni wafika kuSolomon waza wathetha kuye ngako konke okwakusentliziyweni yakhe.+
2 USolomon wahlabela mgama emxelela yonke imibandela yakhe,+ akuzange kubekho mbandela ufihlakalayo kuSolomon angazange amxelele ngawo.+
3 Xa ukumkanikazi waseShebha wabubonayo ubulumko bukaSolomon+ nendlu awayeyakhile,+
4 nokutya kwetafile yakhe+ nokuhlala kwabakhonzi bakhe nenkonzo yasetafileni yabalungiseleli bakhe nesinxibo sabo+ nenkonzo yeziselo zakhe+ nesinxibo sabo, nemibingelelo+ yakhe etshiswayo awayeyinikela rhoqo endlwini kaYehova,+ wesuka wee khamnqa.
5 Ngoko wathi kukumkani: “Liyinyaniso ilizwi endilive kwilizwe lam ngale mibandela yakho nangobulumko bakho.+
6 Yaye andizange ndikholwe+ kumazwi abo de ndeza amehlo am abona;+ kwaye, khangela! Andixelelwanga nesiqingatha esi ngobulumko bakho obuninzi.+ Uyigqwesile ingxelo endiyivileyo.+
7 Banoyolo+ abantu bakho, banoyolo aba bakhonzi bakho abema phambi kwakho rhoqo baze baphulaphule ubulumko bakho.+
8 Wanga uYehova uThixo wakho angabongwa,+ oye wayoliswa+ nguwe ngokukubeka etroneni yakhe+ njengokumkani ngenxa kaYehova uThixo wakho;+ ngenxa yokuba uThixo wakho emthanda+ uSirayeli, ukuba ammise ukusa kwixesha elingenammiselo, ukuze akumisele njengokumkani+ wabo ukuba uphumeze izigwebo+ nobulungisa.”+
9 Wandula ke wanika ukumkani ikhulu elinamashumi amabini eetalente zegolide+ neoli yebhalsam+ eninzi kakhulu, namatye axabisekileyo;+ akuzange kuphinde kuziswe ioli yebhalsam enjengaleyo ukumkanikazi waseShebha awayika uKumkani uSolomon.+
10 Ngapha koko, abakhonzi bakaHiram+ nabakhonzi bakaSolomon bezisa igolide+ eyayivela eOfire bezisa namaplanga omthi+ womalgumi namatye axabisekileyo.+
11 Kwaye ukumkani wenzela indlu kaYehova nendlu kakumkani+ izinyuko+ ngamaplanga omthi womalgumi neehadi+ nemirhubhe+ yeemvumi,+ yaye anjengala awazange abonwe ngaphambili kwilizwe lakwaYuda.
12 UKumkani uSolomon wanika ukumkanikazi+ waseShebha konke okwamyolisayo awayekucelile, ngaphandle kwexabiso loko wayekuzisele ukumkani. Ngoko wajika waya elizweni lakhe, yena kunye nabakhonzi bakhe.+
13 Ubunzima begolide eyeza kuSolomon ngonyaka omnye baba ngamakhulu amathandathu anamashumi mathandathu anesithandathu eetalente zegolide,+
14 ngaphandle kweyamadoda akhenkethayo neyabarhwebi+ neyabo bonke ookumkani bama-Arabhu+ neyeerhuluneli zelizwe ezazisizisa igolide nesilivere kuSolomon.
15 UKumkani uSolomon wahlabela mgama wenza amakhaka amakhulu angamakhulu amabini egolide exutyiweyo+ (wabeka amakhulu amathandathu eeshekele zegolide exutyiweyo kwikhaka ngalinye elikhulu),+
16 neengweletshetshe zegolide exutyiweyo ezingamakhulu amathathu (wabeka iimina ezintathu zegolide kwingweletshetshe nganye).+ Wandula ke ukumkani wazibeka kwiNdlu yeHlathi laseLebhanon.+
17 Ngapha koko, ukumkani wenza itrone enkulu yophondo lwendlovu waza wayaleka ngegolide esulungekileyo.+
18 Kwakukho izinyuko ezithandathu eziya etroneni, yaye kwakukho nesihlalo seenyawo segolide esisetroneni (ezazinamathelisiwe), kukho nendawo yokubeka iingalo kweli cala nakweliya cala lendawo yokuhlala, yaye kwakumi iingonyama ezimbini+ ecaleni kwendawo yokubeka iingalo.+
19 Yaye kwakukho iingonyama ezilishumi elinesibini+ ezazimi apho kwizinyuko ezithandathu, kweli cala nakweliya cala. Akukho bukumkani bumbi benza enjengayo kanye.+
20 Zonke izitya zokusela+ zikaKumkani uSolomon yayizezegolide,+ yaye zonke izitya zeNdlu yeHlathi laseLebhanon+ yayizezegolide esulungekileyo. Kwakungekho nto yesilivere; yayigqalwa njengengento konke konke+ ngemihla kaSolomon.
21 Kuba ukumkani wayeneenqanawa ezazisiya eTarshishe+ kunye nabakhonzi bakaHiram.+ Kanye kwiminyaka emithathu iinqanawa zaseTarshishe zazifika zithwele igolide nesilivere,+ uphondo lwendlovu,+ neenkawu neepikoko.+
22 Ngoko uKumkani uSolomon wayemkhulu ngakumbi kunabo bonke abanye ookumkani bomhlaba ngobutyebi+ nangobulumko.+
23 Bonke ookumkani bomhlaba babefuna+ ubuso bukaSolomon ukuze beve ubulumko bakhe,+ obabubekwe nguTHIXO oyinyaniso entliziyweni yakhe.+
24 Yaye ngamnye wayezisa isipho sakhe,+ impahla yesilivere nempahla yegolide+ nezambatho,+ izikrweqe neoli yebhalsam, namahashe neemeyile minyaka le.+
25 USolomon wayenamawaka amane ezitali zamahashe+ neenqwelo+ namahashe emfazwe alishumi elinesibini lamawaka, yaye wawabeka kwizixeko zeenqwelo+ nakufuphi nokumkani eYerusalem.
26 Kwaye waba ngumlawuli wabo bonke ookumkani ukususela eMlanjeni ukusa kwilizwe lamaFilisti kude kuse kumda waseYiputa.+
27 Ngaphezu koko, ukumkani wenza isilivere eYerusalem njengamatye; wenza nomsedare omninzi+ njengemithi+ yesikamore eseShefela.+
28 Yaye kwakukho abo babesizisa amahashe+ kuSolomon evela eYiputa+ nakuwo onke amanye amazwe.
29 Ke eminye imicimbi kaSolomon,+ eyokuqala neyokugqibela, ayibhalwanga na phakathi kwamazwi kaNatan+ umprofeti naseziprofetweni zika-Ahiya+ umShilo+ nakwingxelo yemibono kaIdo+ imboni ngokuphathelele uYerobhoham+ unyana kaNebhati?+
30 USolomon waqhubeka elawula eYerusalem uSirayeli wonke iminyaka engamashumi amane.
31 Ekugqibeleni uSolomon walala kookhokho bakhe. Ngoko wangcwatyelwa kwisiXeko sikaDavide uyise;+ waza uRehobhoham+ unyana wakhe walawula esikhundleni sakhe.+
Yithumele
Yithumele
2 Kronike 9
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=14&Chapter=9&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D14%26Chapter%3D9%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ULUTSHA LUYABUZA
Kutheni Kufuneka Ndikuphephe Ukufana Nabantu Abadumileyo?—Inxalenye 2: Le nxalenye yeyabafana
Kutheth’ ukuthini ukufana nabantu abadumileyo?
Khawujonge ezi bhokisi uze uphendule imibuzo eza kulandela.
Njengokuba udla ngokubona abafana (kwiifilimu, kumabonwakude nakwiimagazini) ungathi ziziphi iimpawu ezibachaza kakuhle?
Ziziphi iimpawu obungathanda ukwaziwa ngazo?
Kunokwenzeka ukuba iimpendulo zombuzo wokuqala uzifumene kwibhokisi yokuqala, zaza ezesibini wazifumana kwibhokisi yesibini. Ukuba kunjalo, loo nto ithetha ukuba ufuna ukuba bhetele kunabantu abadumileyo ngoba indlela abafana abachazwa ngayo ayifani tu nawe. Makhe sithethe ngesizathu soko.
Amajelo awahlukahlukeneyo adla ngokubenza abafana babe ngathi ngoophuma silwe okanye banemvukelo. Incwadi ethi, Why Boys Don’t Talk—and Why It Matters, ibonisa ukuba abona bafana badumileyo kumabonwakude, kwiimuvi nakwezemidlalo “ngabanamandla nabathanda ukwenza izinto ngetshova. . . . Eyona nto ikhuthazwayo apha kukuba ukuze wamkeleke kufuneka uqalis’ ukwenza izinto ngetshova nawe.”
Khawucinge ngoku: Ngaba ukwenza izinto ngetshova kuza kukunceda ube ngumhlobo, umsebénzi okanye umyeni ongcono? Xa ucatshukisiwe, yintoni oqal’ uyenze, ngaba ugqajukelwa ngumsindo okanye uye uwulawule? Yintoni engabonisa ukuba uneempawu ezithandekayo zomntu oqolileyo?
IBhayibhile ithi: “Ozeka kade umsindo ulunge ngakumbi kunendoda enamandla, yaye owulawulayo umoya wakhe ungaphezu kothimba isixeko.”—IMizekeliso 16:32.
Amajelo aveza abafana ngokungathi bathe tii sisini. UChris ona-17 uthi: “Kwiimuvi abafana bayawatshintshatshintsha amantombazana athandana nawo ngathi batshintsha nje iimpahla. UGary ona-18 wongeza athi: “Emajelweni umfana uvezwa abe ngathi ayikho enye into ayicingayo ngaphandle kwesini.” Ngokomzekelo ezinye iimuvi zibuveza ubomi bomfana bube ngathi eyona nto iphambili kubo kukuhamba amatheko, ukusela nokulala namantombazana.
Khawucinge ngoku: Ngaba le ndlela yokuphila ibonisa uhlobo lomntu ofuna ukuba lulo. Ngaba indoda eneempawu ezintle iwaphatha ngembeko amabhinqa okanye iwajonga njengezinto enokuzanelisa kuzo?
IBhayibhile ithi: “Ukuze ngamnye wenu akwazi ukusizuza esakhe isitya ngobungcwalisa nembeko. Kungekhona ngenkanuko yesini.”—1 Tesalonika 4:4, 5.
Amajelo aveza abafana ngokungathi abakhathali. Kwiimuvi ezidumileyo nakumabonwakude, abafana badla ngokuvezwa njengabantu abonqenayo nabangakwaziyo ukusebenza. Yiloo nto abanye abant’ abadala bengabathembi ncam. UGary ekukhe kwathethwa ngaye ngaphambilana uthi: “Xa ndandina-16, kwakunzima kakhulu ukufumana umsebenzi ngoba oosomashishini bengingqi yam babefuna ukuqesha amabhinqa kuphela. Babecinga ukuba bonke abafana abanakuthenjwa yaye abakhathali!”
Khawucinge ngoku: Ngaba kufanelekile ukucinga ukuba abafana abakhathali yaye abanakuthenjwa? Ungabonisa njani ukuba wohlukile?
IBhayibhile ithi: “Makungabikho mntu ubujongela phantsi ubutsha bakho. Kunoko, yiba ngumzekelo wabo bathembekileyo ngokuthetha, ngehambo, ngothando, ngokholo, ngobunyulu.”—1 Timoti 4:12.
Oko umele ukwazi
Iimagazini noomabonwakude zinokukuphembelela ngamandla. Ngokomzekelo, zinokukwenza uzive unyanzelekile ukuba ulandele ifashoni efikayo. UColin ona-17 uthi: “Kukho iintengiso ezibonisa indlela abafana ekufuneka banxibe ngayo, ziphinde zibonise amantombazana angqonge abo bafana. Ezi ntengiso zikwenza ufune ukuthenga ezo mpahla. Ndiyenze izihlandlo eziliqela loo nto!”
Khawucinge ngoku: Ngab’ indlela onxiba ngayo ityhila ubuntu bakho, okanye ulinganisa nje abanye abantu? Yipokotho kabani etyebayo xa ulandela ifashoni?
IBhayibhile ithi: “Musani ukumilisa okwale nkqubo yezinto.”—Roma 12:2.
Ukulinganisa abantu akuzi kukwenza uthandwe ngamantombazana. Khawuve ukuba athini amanye amantombazana:
“Mna andinakumkhetha umfana ozenza into angeyiyo nozithandisa kwabanye abantu. Nyhani ke umfana owenza ezo zinto uyadika!”—UAnna.
“Abantu abenza izibhengezo bazenza ngendlela yokuba abafana bacinge ukuba kufuneka babe nezixhobo ezithile ze-elektroniki ukuze bathandwe ngamantombazana. Njengokuba amantombazana esiya ekhula, ezo zinto ziya zingabi namsebenzi. Kunoko ajonga iimpawu nendlela abafana ababaphatha ngayo abanye abantu. Ngokomzekelo amantombazana ayamthanda umfana onyanisekileyo nothembekileyo.”—UDanielle.
“Abafana abaziinzwana badla ngokuziphakamisa, andifuni ke mna ukuba kunye nomntu onjalo. Umntu oneempawu ezingathandekiyo uye angathandeki naye.”—UDiana.
Khawucinge ngoku: Xa zichaza uSamuweli esengumfana, iZibhalo zithi, ‘wayekhula ngokukhula yaye ethandeka ngakumbi kokubini kuYehova nakubantu.’ (1 Samuweli 2:26) Ziziphi iimpawu ekufuneka usebenzele kuzo ukuze nawe waziwe ngale ndlela?
IBhayibhile ithi: “Yibani ngamadoda.”—1 Korinte 16:13.
-
Oko unokukwenza
Wuqwalasele kakuhle lo mba.
Khawuve la mazwi aseBhayibhileni: “Konke okusehlabathini—inkanuko yenyama nenkanuko yamehlo nokuqhayisa ngezinto zobu bomi—akuphumi kuBawo, kodwa kuphuma ehlabathini.”—1 Yohane 2:16.
Amajelo asebenzisa loo mnqweno kanye aze awenze ube yinto eqhelekileyo. Zifundise ukuziqonda kakuhle izinto ozibonayo. Idla ngokuba ngabénzi beentengiso abanxanelwe ukwenza imali.
Zenzele ezakho izigqibo. IBhayibhile ithi: “Nambathe ubuntu obutsha, obuthi ngolwazi oluchanileyo benziwe bube butsha ngokomfanekiso waLowo wabudalayo.”—kungekhona ngokomfanekiso okumabonwakude neemagazini.—Kolose 3:10.
Ukuze ukwazi ukulandela eli cebiso, cinga ngeempawu ezintle ezisekuqaleni kweli nqaku, ezi ubungathanda ukwaziwa ngazo. Qalisa ngoku ukuzibonisa okanye ukuziphucula.
Zikhangelele abantu abaneempawu ezintle ongabalinganisa. IBhayibhile ithi: “Ohamba nezilumko uya kuba sisilumko naye.” (IMizekeliso 13:20) Yiyiphi indoda ebomini bakho eye yazingqina isisilumko? Amanye asenokuba sentsatsheni yakho, mhlawumbi utata, umalume okanye abahlobo abaqolileyo. AmaNgqina kaYehova anamadoda amaninzi angumzekelo ebandleni lamaKristu. IBhayibhile ngokwayo inabantu abaneempawu ezintle kuquka uTito ongumzekelo wokulinganiswa lulutsha.—Tito 2:6-8.
Icebiso: Sebenzisa incwadi ethi, Xelisa Ukholo Lwabo, uze ufunde ngamadoda ayimizekelo afana noAbheli, uNowa, uAbraham, uSamuweli, uEliya, uYona, uYosefu noPetros.


text:
Amagosa esipolisa esiXeko athi alilungelele ixesha elixakekileyo lepasika elihamba nokuvalwa kwezikolo nokutyelela amaphondo.
Azakusebenzisa ezinye zezicwangciso ebezisebenzisa ngexesha ekupheleni konyaka edlulileyo, eziquka ukuqwalaselisa umba wokusela ngaphantsi kweempembelelo zotywala nezinye iziphoso zendlela, ukupatrola kwiindlela ezinkulu ezifana neN2, ukubeka iliso kumanxweme nezinye iindawo zeendibano loluntu.
Ngokutsho kojongene nezokhuseleko kwikomiti kasodolophu uJP Smith amagosa ezendlela esixeko azakusebenzisana nawephondo kwiphulo uExodus elizakuqinisekisa ukuba iinqwelomafutha nabaqhubi ingakumbi abazakuqhuba umgama omde bakulungele oko.
“Ndiyivila imikhwiniba yabaqhubi ngeziqinisekiso zokhuseleko ezenziwayo mvanje. Ingathi abanankathalo ngokhuseleko lwabo baxhomekeke kubo ukuba babathathe babase kwizalamane zabe ngelixesha leeholide. Ndiyababongoza abaqhubi beetaxi nebhasi , nabo bahamba ngeenqwelo zabo, bayokuhlolisa iinqwelo zabo phambi kokuba bahambe umgama omde. Yeyiphi eyona imbi, kukufika mva okanye ungabi safika?”ubuzile uSmith.
Amagosa endlela iMetro Police, Law Enforcement kunye neTraffic Service azakuqhuba ngeqnkqubo zazo zokugcina ucwangco eziquka ukumiswa nokugqogqwa kweenqwelo, ukubanjwa kwabo bafunekayo nokugcina komthetho.
Kutshanje isiXeko sithi sifumanise imipu engekhosemthethweni emibini saze sabamba abantu abaliqela ngezityholo ezidibenise neziyobisi.
“Ukubanjwa kwalemigeweu kuzakubonisa ukuba sisabajongile abpp[hulimthetho. Bacinga kuba sijolise kwixesha leholide sibayekile, abaqhashanga. Sizakuqinisekisa ukuba sizakubonakalo ndawo zonke kuba nokuba mnintsi umsebenzi. Kubalula ukuqinisekisa ukuba umthetho uyalandelwa xa uluntu lusebenzisana namagosa ethu. Yaye siyabona abantu ukuba bayeza ngaphambili bancediasne nathi ekubambeni lemigewu yaye sithi nangamso,” utshilo uSmith.
Uthe uluntu lungatsalela u107 ngethuba likaxakeka okanye bafomane 021 480 7700 xa nomyayi.


text:
UKUNCEDA IINTSAPHO | UKUBA NGUMZALI
Ukuthetha Nomntwana Wakho Ngamanyala Athunyelwa Ngefowuni
INGXAKI
Uye weva ukuba ukuthumelelana imiyalezo nemifanekiso yamanyala ngefowuni (sexting) kuxhaphakile kulutsha. Mhlawumbi uyazibuza, ‘Ngaba umntwana wam okwishumi elivisayo angayenza le nto?’
Uyafuna ukuthetha nomntwana wakho ngale nto
ISIZATHU SOKUBA OKU KUSENZEKA
Abanye abantwana abakwishumi elivisayo bathumela imiyalezo engamanyala kwabo babancwasileyo.
Kwezinye iimeko intombazana ithumelela umfana umfanekiso wayo ihamba ze kuba eyinyanzela ukuba yenjenjalo.
Ngamanye amaxesha umfana usenokuthumelela iitshomi zakhe ifoto yentombazana ehamba ze kuba efuna zonwabe okanye ebuyisa isixhiba emva kokuba bohlukene.
Nokuba siyintoni na isizathu, umntwana oneselfowuni unokungena engxakini enkulu. Incwadi ethi CyberSafe ithi: “Ngokucofa nje iqhosha elinye, ubomi babantu bunokutshintsha ngokupheleleyo.”
Abantu abaninzi abayiqondi into yokuba xa befake umfanekiso kwi-intanethi abasakwazi ukuyilawula indlela osetyenziswa ngayo. Elinye inqaku elakhutshwa yiFederal Bureau of Investigation (FBI) yaseUnited States lithi, enye intombazana eneminyaka eyi-18 “yazibulala emva kokuba umfanekiso wayo ihamba ze eyayiwuthumelele umfana ethandana naye wathunyelelwa abantwana abaninzi eyayifunda nabo. Kubonakala ngathi yayihlutshwa nangabanye abantwana ababeqhubeka bethumelelana lo mfanekiso.”
Nomthetho ukuthabathela amanyathelo oku. Ngokomzekelo, kwezinye iindawo abantwana abaye bamangalelwa ngokuthumelela abanye imifanekiso engamanyala, bagqalwa njengabantu abaye babandakanyeka kulwaphulo-mthetho lokuxhaphaza ngesini! Nawe mzali usenokubekw’ ityala ukuba ifowuni ibhaliswe ngegama lakho, okanye awenzi zinzame zokuthintela umntwana wakho kwesi senzo.
OKO UNOKUKWENZA
Beka imithetho ecacileyo. Nangona ungenakukwazi ukusoloko ugadene nendlela umntwana wakho ayisebenzisa ngayo ifowuni yakhe, unokuqiniseka ukuba uyayazi imithetho ombekele yona
Nceda umntwana wakho acingisise ngale nto. Unokuthi: “Abantu banezimvo ezahlukahlukeneyo ngemiyalezo nemifanekiso engamanyala ethunyelwa ngefowuni. Wena ubunokuthini?” “Ucinga ukuba yimifanekiso enjani engafanelekanga?” “Kwezinye iindawo umthetho uthi abantwana abasasaza imifanekiso yabanye behamba ze baphula umthetho. Wena ucinga ukuba imbi kangakanani le nto?” “Yintoni enokubangela ukuthumelelana le miyalezo nale mifanekiso ibe kukuziphatha kakubi?” Yimamele kakuhle indlela aqiqa ngayo, uze umncede acinge ngento enokwenzeka emva kokuba ethumele le miyalezo.
Cinga ngento enokwenzeka emva kokuba uthumele le miyalezo
Menzele imizekelo yoko kusenokwenzeka. Unokuthi kwintombi yakho: “Masithi intombazana inyazelwa ngumfana ukuba ‘imthumelele imiyalezo nemifanekiso engamanyala.’ Ifanele yenze ntoni? Ngaba ifanele iyithumele kuba nje ifuna ukugcina ubuhlobo? Ingavumi kodwa iqhubeke imncwasile? Yahlukane naye? Ixelele umntu omdala?” Yiqiqise intombi yakho yaye unokwenza okufanayo nakunyana wakho.
Mncede abone indlela okungalunganga ngayo oku. Mbuze imibuzo enjengale: Ibaluleke kangakanani kuwe indlela owaziwa ngayo? Ufuna ukwaziwa njengomntu onjani? Ubunokuziva njani xa unokuhlaza omnye umntu ngokuthumela umfanekiso wakhe ongafanelekanga? Ubunokuziva njani xa umela into elungileyo? Nceda umntwana wakho abe “nesazela esilungileyo.”
Misela umzekelo. IBhayibhile ithi ubulumko obuvela kuThixo bunyulu yaye abunaluhanahaniso. (Yakobi 3:17) Ngaba indlela oziphethe ngayo ibonisa loo nto? Incwadi ethi CyberSafe ithi: “Nathi kufuneka simisele imizekelo emihle ngokungabukeli imifanekiso neeWebhsayithi ezingcolileyo okanye ezingekho mthethweni.”
^ isiqe. 5 Ukuze ufumane inkcazelo engakumbi ngokuthumelelana imiyalezo nemifanekiso yamanyala ngefowuni, yiya kwiWebhsayithi ethi jw.org/xh uze ufunde inqaku elithi “Ulutsha Luyabuza
Funda Okungakumbi
Ncokola Nabantwana Bakho Ngesondo
Kubalulekile ukuba nithethe nabo. Funda indlela onokuncokola ngayo ngalo mba.


text:
YINTONI EFUNDISWA YIBHAYIBHILE?
YINTONI EFUNDISWA YIBHAYIBHILE?
IBhayibhile—Incwadi Evela KuThixo (Inxalenye 1)
Funda ngesizathu sokuba iBhayibhile ibe sisipho esikhethekileyo esivela kuThixo. Printa le PDF uze uphendule nemibuzo.
OKUNGAKUMBI
Indlela Yokwenza Intsapho Yakho Yonwabe (Inxalenye 1)
Yintoni eyona nto inokwenza konwatywe emtshatweni? Phanda ngeenkolelo zakho, hlola iimfundiso zeBhayibhile, funda neendlela onokuchazela ngayo abanye iinkolelo zakho usebenzisa esi sikhokelo sokufunda.
Imbono KaThixo Ngobomi (Inxalenye 2)
Esi sikhokelo sokufunda asizokukunceda nje wazi iinkolelo zakho ngokutofelwa kwegazi nendlela yokusebenzisa igazi kodwa siza kukunceda ukwazi ukuzichaza iinkolelo zakho kwabanye.
Kutheni UThixo Evumela Ukubandezeleka? (Inxalenye 1)
Ukuba uThixo unamandla, ngaba asinguye obekek’ ityala ngezi zinto zimbi zenzekayo?


text:
Iindaba Eziphazamisayo Nabantwana Bakho
“Intombi yam eneminyaka eli-11 ubudala ayikuthandi ukubukela iindaba. Isoloko isiba namaphupha amabi ngenxa yoko ikubonileyo. Ngesinye isihlandlo yabukela enye inkqubo eyayibonisa ngomntu owayenqunyulwa intloko yesalamane sakhe. Ngobo busuku yaphupha nayo inqunyulwa intloko.”—UQuinn.
“Umtshana wam oneminyaka emithandathu ubudala wabukela inkanyamba kwenye indawo ekwilizwe lethu. Kangangeeveki emva koko, wayesoyika. Wayendifowunela, esithi loo nkanyamba yayiza kuza ize imbulale.”—UPaige.
NGABA iindaba ziya boyikisa abantwana bakho? Kwenye ingxelo, bamalunga nama-40 eepesente abazali abathi abantwana babo bebesoyikiswa yinto abaye bayibukela ezindabeni, yaye besoyikela ukuba kwaloo nto iya kwenzeka kubo okanye kubantu ababathandayo.
Ngoba? Esinye isizathu sesokuba abantwana bazijonga iindaba ngendlela eyahlukileyo kubantu abadala. Ngokomzekelo, abantwana abancinane bakholelwa ukuba iintlekele ezivezwa kwitv zizinto ezenzekayo.
Esinye isizathu sesokuba iindaba ekuthethwa ngazo yonke imihla zinokubenza abantwana baphazamiseke. Yinyaniso ukuba siphila “kumaxesha amanqam ekunzima ukujamelana nawo.” (2 Timoti 3:1) Kodwa ukuba baqhubeka bebukela iindaba ezibaphazamisayo, abantwana banokuhlala besoyika. IKaiser Family Foundation ithi, “Abantwana ababukela iindaba kakhulu banokufunda ukwaphula umthetho, yaye banokucinga ukuba ihlabathi liyingozi kunokuba linjalo.”
Yintoni onokuyenza xa abantwana bakho bephazamiseka ngokubukela iindaba? Nanga amanye amacebiso:
Bakhusele.
Abazali banokugqiba ngexesha abantwana babo abanokulichitha bebukele iindaba, kuxhomekeke kwiminyaka yabo, nendlela ezinokubaphazamisa ngayo ngokweemvakalelo. Eneneni, ulwazi lwethu ngeminyaka lunokusenza singakwazi ukuqiniseka enoba abantwana bayazazi iziganeko ezenzekayo. Nabantwana abancinane banokubona okanye beve ngaphezu kokuba wena unjalo. Ngoko ke, ziphawule ngokukhawuleza iimpawu zokoyika okanye ixhala abantwana abanokuba nalo.
Bafundise.
Njengokuba abantwana bakho bekhula, cinga ngokubukela iindaba kunye nabo. Njengoko nibukele, usenokusebenzisa elo thuba ukuze ubafundise. Zama ukuthetha ngezinto ezakhayo—ngokomzekelo, iinzame zokuhlangula amanye amaxhoba kwiintlekele.
Baqinisekise.
Xa kuthethwa ngeendaba eziphazamisayo, buza abantwana bakho ukuze uve ukuba bavakalelwa njani. UMichael ongutata uthi, “Mna nonkosikazi siye sicacisele unyana wethu uNathaniel ngoko aye wakubukela ezindabeni, nezinto ebesinokuzenza ukuze siphephe kwaezo zinto nathi. Ngesinye isihlandlo xa uNathaniel wabona indlu isitsha yada yaba luthuthu, woyikela ukuba indlu esihlala kuyo iza kutsha nayo. Ukuze simthuthuzele, sambonisa zonke izinto ezisezela umsi. Lo nto yamenza waziva enqabisekile.”
Yiba nesimo sengqondo esihle.
Abaphandi bafumanise ukuba abantu baqala bagwebe loo nto ethe qatha ezingqondweni zabo kuqala. Ngokomzekelo, ukuba kutshanje uve ukubiwa kwabantwana, usenokugqiba kwelokuba abantwana bakho basesichengeni. Eneneni, kuhle ukuzazi iingozi. Noko ke, iingcungela zithi amajelo eendaba asenza soyike izinto mhlawumbi ezingasoze zenzeke kuthi.—IMizekiliso 22:3, 13.
Ukuba abazali abanaso isimo sengqondo esifanelekileyo ngeendaba, basenokuzibaxa izinto. Ngokunjalo nabantwana babo. Ngokomzekelo, ngowama-2005 inkwenkwana eneminyaka eli-11 ubudala yalahleka kwiintaba zaseUtah eUnited States. Yayisoyika abantu ababeyibile kangokuba yazimela kubantu ababezama ukuyihlangula kangangeentsuku ezine. Xa abahlanguli bayifumanayo, yayiphelelwe ngamandla, ingenamanzi emzimbeni. Nangona ukubiwa ngumntu engamaziyo kunokuba yinto engenakwenzeka, ukoyika kwayo kwayenza yazilambisa kunokuba yamkele uncedo.
“Abantwana abaneminyaka emi-3 ukusa kwesi-7 boyikiswa kakhulu ngamabali eentlekele zemvelo, neengozi, ngoxa abantwana abaneminyaka esi-8 ukusa kweli-12 ubudala besoyikiswa ngamabali olwaphulo-mthetho nogonyamelo.”—IKaiser Family Foundation
Yinto esiyifundayo? Qiniseka ukuba wena nabantwana bakho niba nesimo sengqondo esihle ngeendaba. Inyaniso kukuba, iintlekele ezenzekayo zibalulekile kuba azisoloko zisenzeka—nokuba zenzeka qho.
Ulwaphulo mthetho, ugonyamelo, neentlekele zemvelo zizinto eziqhelekileyo ezenzekayo namhlanje. Noko ke, njengokuba sele sibonile imigudu yakho yokukhusela, yokufundisa, yokuqinisekisa nokulungelelana iya kunceda abantwana bakho bahlangabezane nezi ndaba ziphazamisayo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
Imibhalo-ngqangi iCodex Sinaiticus, iCodex Vaticanus, neSinaitic Syriac codex iyayishiya indinyana 53 ukusa kwisahluko 8, indinyana 11, ezifundeka (ngokwahlukahlukana okuthile kwimibhalo neenguqulelo ezahlukahlukeneyo zesiGrike) ngokulandelayo:
53 Ngoko bahamba ngamnye esiya ekhayeni lakhe.
8 Waza uYesu waya eNtabeni yemiNquma.
2 Noko ke, kwakuthi qheke ukusa waya kwakhona etempileni, bonke abantu beza kuye, wahlala phantsi waza waqalisa ukubafundisa.
3 Ke kaloku ababhali nabaFarisi bazisa umfazi obanjwe ekrexeza, baza, bakuba bemmise phakathi kwabo,
4 bathi kuye: “Mfundisi, lo mfazi ubanjwe ekrexeza.
5 EMthethweni uMoses wasimisela ukuba siluxulube uhlobo olunjalo lwabafazi. Uthini na ke wena?”
6 Kambe ke, babekutsho oku bemvavanya, ukuze babe nento yokummangalela. Kodwa uYesu wagoba waza wabhala ngomnwe wakhe emhlabeni.
7 Xa bazingisayo ukumbuza, wema nkqo wathi kubo: “Lowo kuni ungenasono makabe ngowokuqala ukumgibisela ngelitye.”
8 Waza egobile kwakhona waqhubeka ebhala emhlabeni.
9 Kodwa abo bakuvayo oku baphuma, ngabanye ngabanye, kuqalela kumadoda amakhulu, waza washiywa yedwa, nomfazi lowo wayephakathi kwabo.
10 Wema nkqo, uYesu wathi kuye: “Mfazi, baphi na? Akukho namnye ukugwebele isohlwayo na?”
11 Wathi: “Akukho namnye, mnumzana.” UYesu wathi: “Nam andikugwebeli sohlwayo. Hamba; ukususela ngoku ungabi sasiqhelisela isono.”
12 Ngoko ke uYesu wathetha kwakhona kubo, esithi: “Mna ndilukhanyiselo+ lwehlabathi. Lowo undilandelayo akasayi kuze ahambe ebumnyameni,+ kodwa uya kuba nokukhanya kobomi.”
13 Ngoko ke abaFarisi bathi kuye: “Unikela ubungqina ngawe siqu; ubungqina bakho abuyonyaniso.”
14 Ekuphenduleni uYesu wathi kubo: “Kwanokuba ndinikela ubungqina ngam, ubungqina+ bam buyinyaniso, ngenxa yokuba ndiyazi apho ndivela khona nalapho ndiya khona.+ Kodwa nina anazi apho ndivela khona nalapho ndiya khona.
15 Nina nigweba ngokwenyama;+ mna andigwebi nawuphi na umntu.+
16 Ukanti ukuba ndithe ndagweba, umgwebo wam uyinyaniso, kuba andindedwa, kodwa uBawo ondithumileyo ukunye nam.+
17 Kanjalo, eMthethweni wenu kubhaliwe kwathiwa, ‘Ubungqina babantu ababini buyinyaniso.’+
18 Ndingulowo unikela ubungqina ngam, noBawo ondithumileyo unikela ubungqina ngam.”+
19 Ngoko ke bathi kuye: “Uphi na uYihlo?” UYesu waphendula wathi: “Anindazi mna ningamazi noBawo.+ Ukuba benindazile, beniya kumazi noBawo.”+
20 La mazwi wawathetha kwindawo yokugcina ubuncwane+ njengoko wayefundisa etempileni. Kodwa akukho bani wambambayo+ ngenxa yokuba lalingekafiki ilixa+ lakhe.
21 Waphinda wathi kubo: “Ndiyemka, yaye niya kundifuna,+ ukanti niya kufela esonweni senu.+ Apho ndiya khona aninako ukuza.”
22 Ngoko ke amaYuda athi: “Akayi kuzibulala, akunjalo? Ngenxa yokuba uthi, ‘Apho ndiya khona aninakuza.’”+
23 Ngoko wathi kuwo: “Nina nivela kummandla ongezantsi; mna ndivela kummandla ongaphezulu.+ Nina nivela kweli hlabathi;+ mna andiveli kweli hlabathi.+
24 Ndithe ke kuni, Niya kufela ezonweni zenu.+ Kuba ukuba anikholelwa ukuba ndinguye, niya kufela ezonweni zenu.”+
25 Athi ke kuye: “Ungubani na wena?” UYesu wathi kuwo: “Ndisazidubelani na ngokuthetha nani?
26 Ndinezinto ezininzi zokuthetha ngani nendinokudlulisela umgwebo ngazo. Kakade ke, lowo undithumileyo uyinyaniso, yaye izinto endazivayo kuye ndithetha zona kanye ehlabathini.”+
27 Ayengacacelwanga kukuba wayethetha kuwo ngoYise.
28 Ngoko ke uYesu wathi: “Xa nithe namphakamisa+ uNyana womntu,+ niya kwandula ke nazi ukuba ndinguye,+ nokuba andenzi nto ngokwam;+ kodwa ndizithetha ezi zinto kanye njengoko uBawo wandifundisayo.+
29 Yaye lowo undithumileyo ukunye nam; akandishiyanga ndedwa, ngenxa yokuba ndisoloko ndisenza izinto ezikholekileyo kuye.”+
30 Njengoko wayezithetha ezi zinto, abaninzi bakholwa kuye.+
31 Yaye ngoko uYesu wathi kumaYuda awayekholiwe kuye: “Ukuba nithe nahlala kulo izwi lam,+ ngokwenene ningabafundi bam,
32 niya kuyazi inyaniso,+ yaye inyaniso iya kunikhulula.”+
33 Aphendula athi kuye: “Siyinzala ka-Abraham+ kwaye asizange sibe ngamakhoboka kuye nabani na.+ Kwenzeka njani ukuba uthi, ‘Niya kukhululeka’?”
34 UYesu wawaphendula wathi: “Inene, inene, ndithi kuni, Wonke umenzi wesono ulikhoboka lesono.+
35 Ngaphezu koko, ikhoboka alihlali endlwini ngonaphakade; unyana yena uhlala ngonaphakade.+
36 Ngoko ke ukuba uNyana uyanikhulula, okunene niya kukhululeka.+
37 Ndiyazi ukuba niyinzala ka-Abraham; kodwa nifuna ukundibulala,+ kuba alingeni kuni ilizwi lam.+
38 Izinto endizibone kuBawo,+ zizo endizithethayo;+ nani, ke ngoko, nenza izinto enizive kuyihlo.”
39 Ekuphenduleni athi kuye: “Ubawo wethu nguAbraham.”+ UYesu wathi kuwo: “Ukuba ningabantwana baka-Abraham,+ yenzani imisebenzi ka-Abraham.
40 Kodwa naku nifuna ukundibulala, mna mntu onixelele inyaniso endiyive kuThixo.+ UAbraham akazange akwenze oku.+
41 Nenza imisebenzi kayihlo.” Athi kuye: “Asizange sizalwe ngohenyuzo; sinoBawo omnye,+ uThixo.”
42 Wathi uYesu kuwo: “Ukuba uThixo ebenguYihlo, ngenindithanda,+ kuba ndilapha+ nje ndiphuma kuThixo. Andizizelanga ngokwam, kodwa ndithunywe Nguye.+
43 Kutheni ningakwazi nje oko ndikuthethayo? Kungenxa yokuba aninakuliphulaphula ilizwi lam.+
44 Nina niphuma kuyihlo uMtyholi,+ yaye nithanda ukwenza ngokweminqweno kayihlo.+ Yena wayesisibulala-mntu kwasekuqaleni,+ yaye akemi enyanisweni, kuba inyaniso ayikho kuye. Xa ethetha ubuxoki, uthetha ngokotyekelo lwakhe, kuba ulixoki noyise wabo ubuxoki.+
45 Mna ke, ngenxa yokuba ndinixelela inyaniso, anindikholelwa.+
46 Ngubani na kuni ondifumanisa ndinetyala lesono?+ Ukuba ndithetha inyaniso, kutheni ningandikholelwa nje?
47 Lowo uphuma kuThixo uyawaphulaphula amazwi kaThixo.+ Kungenxa yoko le nto ningaphulaphuli, kuba aniphumi kuThixo.”+
48 Ekuphenduleni amaYuda athi kuye: “Asinyanisanga na ke xa sisithi, UngumSamariya+ yaye unedemon?”+
49 UYesu waphendula wathi: “Andinademon, kodwa ndibeka uBawo,+ yaye nina niyandihlazisa.
50 Kodwa andizifuneli luzuko;+ ukho Lowo ulufunayo nogwebayo.+
51 Inene, inene, ndithi kuni, Ukuba nabani na uyaligcina ilizwi lam, akasayi kuze akubone ukufa.”+
52 AmaYuda athi kuye: “Ngoku siyazi ukuba unedemon.+ UAbraham wafa,+ kanjalo nabaprofeti;+ kodwa wena uthi, ‘Ukuba nabani na uyaligcina ilizwi lam, akasayi kuze angcamle+ kufa konke konke.’
53 Akukho mkhulu+ kunobawo wethu uAbraham, owafayo, akunjalo? Kanjalo, abaprofeti bafa.+ Uzibanga ungubani na wena?”
54 UYesu waphendula wathi: “Ukuba ndiyazizukisa, uzuko lwam alunto yanto. NguBawo ondizukisayo,+ lowo nithi nguThixo wenu;
55 ukanti animazanga.+ Kodwa mna ndiyamazi.+ Yaye ukuba ndithe andimazi ndiya kuba ndilixoki njengani. Kodwa mna ndiyamazi yaye ndiyaligcina ilizwi lakhe.+
56 UAbraham uyihlo waphuphuma yimihlali ngethemba lokubona umhla wam,+ yaye wawubona waza wanemihlali.”+
57 Ngoko ke amaYuda athi kuye: “Akukabi nawo namashumi amahlanu eminyaka ubudala, ukanti umbonile uAbraham?”
58 UYesu wathi kuwo: “Inene, inene, ndithi kuni, Ngaphambi kokuba uAbraham abekho, bendikho.”+
59 Ngoko ke achola amatye ukuze amgibisele ngawo;+ kodwa uYesu wazifihla waza waphuma etempileni.
Yithumele
Yithumele
Yohane 8
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=43&Chapter=8&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D43%26Chapter%3D8%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ibali 51: URute NoNahomi
EBHAYIBHILENI kukho incwadi kaRute. Ithetha ngebali elingentsapho eyayiphila ebudeni bexesha lobukho babagwebi kwaSirayeli. URute ngumfazana ovela kwaMowabhi; akanguye owohlanga lukaThixo lwakwaSirayeli. Kodwa ekuveni kukaRute ngoThixo oyinyaniso uYehova, umthanda kunene. UNahomi ngumfazi okhulileyo oncede uRute wafunda ngoYehova.
UNahomi ngumfazi ongumSirayelikazi. Yena nomyeni wakhe noonyana ababini bafudukela kwilizwe lakwaMowabhi ngexesha lendlala kwaSirayeli. Ke ngamhla uthile umyeni kaNahomi wafa. Kamva oonyana bakaNahomi batshata iintombi ezimbini zakwaMowabhi uRute no-Orpa. Kodwa emva kweminyaka emalunga ne-10 oonyana ababini bakaNahomi bayafa. Hayi indlela abuhlungu ngayo uNahomi neentombi ezimbini! Uza kwenza ntoni ngoku uNahomi?
Ngenye imini uNahomi ugqiba kwelokuba athabathe uhambo olude abuyele kowabo. URute no-Orpa bafuna ukuhlala naye, yaye ke nabo bahamba naye. Kodwa emva kokuba behambe ixeshana endleleni, uNahomi uthi kwezi ntombi: ‘Godukani niye kuhlala noonyoko.’
UNahomi uyazanga ezi ntombi esithi ndlela-ntle. Emva koko ziyalila, kuba zimthanda gqitha uNahomi. Zithi: ‘Hayi! Siya kuhamba nawe ukuya kubantu bakowenu.’ Kodwa uNahomi uyaphendula: ‘Godukani, zintombi zam. Niya kulungelwa ngakumbi kwamawenu.’ Ngoko uOrpa uqalisa indlela yakhe egodukayo. Kodwa uRute akahambi.
UNahomi uphethukela kuye esithi: ‘UOrpa uhambile. Nawe goduka naye.’ Kodwa uRute uyaphendula: ‘Musa ukundinyanzela ukuba ndikushiye! Ndiyeke ndihambe nawe. Apho uya khona, ndakuya nam; nalapho uhlala khona, ndiya kuhlala nam. Abantu bakho baya kuba ngabantu bam, noThixo wakho abe nguThixo wam. Apho ufela khona, ndiya kufela khona; ndingcwatyelwe khona.’ Xa uRute ethetha oku, uNahomi uyayeka ukumnyanzela ukuba agoduke.
Ekugqibeleni aba bafazi babini bafika kwaSirayeli. Apha bazimisela ukuhlala. Kwangoko uRute uqalisa ukusebenza emasimini, kuba lixesha lokubutha irhasi. Indoda egama linguBhohazi imvumela abuthe irhasi emasimini ayo. Uyazi na ukuba wayengubani unina kaBhohazi? WayenguRahabhi wesixeko saseYeriko.
Ngenye imini uBhohazi uthi kuRute: ‘Ndixelelwe konke ngawe, nokumphatha kwakho ngobubele uNahomi. Ndiyazi indlela omshiye ngayo uyihlo nonyoko nelizwe lakowenu nokuba uye waza kuhlala phakathi kwabantu owawungabazi. Ngamana uYehova angakwenzela okulungileyo!’
URute uyaphendula: ‘Undiphethe ngobubele obukhulu, nkosi yam. Undenze ndonwaba ngokuthetha kwakho okuhle nam.’ UBhohazi umthanda kunene uRute yaye kungekudala bayatshata. Hayi indlela avuya ngayo uNahomi ngenxa yoku! Kodwa uNahomi uvuya ngakumbi xa uRute noBhohazi befumana unyana wabo olizibulo, ogama linguObhedi. Kamva uObhedi uba nguyisemkhulu kaDavide, esiza kufunda okuninzi ngaye kamva.
Incwadi yeBhayibhile kaRute.
Imibuzo
- Yintoni eyabangela ukuba uNahomi aye kwilizwe lakwaMowabhi?
- Ngubani uRute no-Orpa?
- URute no-Orpa basabela njani ngokwahlukahlukeneyo xa uNahomi ebaxelela ukuba babuyele kubantu bakwamawabo?
- Ngubani uBhohazi, yaye umnceda njani uRute noNahomi?
- Ngubani igama lomntwana uRute amzalela uBhohazi, yaye kutheni sifanele simkhumbule?
Imibuzo eyongezelelekileyo
- Funda uRute 1:1-17.
URute ulubonisa njani ngendlela ephawulekayo uthando olunyanisekileyo? (Rute 1:16, 17)
Isimo sengqondo sikaRute sisibonisa kakuhle njani eso ‘sezinye izimvu’ kwabathanjisiweyo abasesemhlabeni namhlanje? (Yoh. 10:16; Zek. 8:23)
- Funda uRute 2:1-23.
URute ungumzekelo omhle ngayiphi indlela kumabhinqa aselula namhlanje? (Rute 2:17, 18; IMize. 23:22; 31:15)
- Funda uRute 3:5-13.
UBhohazi wakujonga njani ukulungela kukaRute ukutshata naye kunokutshata nendoda eselula?
Isimo sengqondo sikaRute sisifundisa ntoni ngokuba nothando olunyanisekileyo? (Rute 3:10; 1 Kor. 13:4, 5)
- Funda uRute 4:7-17.
Amadoda angamaKristu namhlanje anokumxelisa njani uBhohazi? (Rute 4:9, 10; 1 Tim. 3:1, 12, 13; 5:8)
Funda Okungakumbi
URute Ngumhlobo Onyanisekileyo
Nangona engengomSirayeli, ukunyaniseka kwakhe kwamenza wathandwa nguThixo yaye oko kwamzisela intsikelelo emangalisayo.


text:
“Ndisebenzisa iikawusi xa ndisexesheni” [1]
Dadewethu, uninzi lwethu bafundi abangamantombazana siphoswa zizifundo xa sisexesheni ngenxa yokungabinamali yokuthenga iiPads. Kuleminyaka miHlanu(5) igqithileyo, uMongameli wethu wathembisa ukunikezela ngeePads simahla kwabo bahlelelekileyo [2], sisalinde ukuzaliseka kweso sithembiso nangoku.
Singakutshintsha oku, thina bantu abangoomama abantsundu sibaninzi apha eMzantsi-Afrika, ukuba singabambisana, sime kunye, singaqinisekisa ukuba abaPhathiswa bamasebe ezeMfundo, iNtlalontle kunye nelezeMpilo, bayasifezekisa esi sithembiso senziwa nguMongameli uZuma.
Xa kuthelekelelwa, amantombazana afunda ibanga leShumi ngo 2015, aphoswa ziintsuku ezingama-300 zesikolo [3], oku kubangela abantu abangomama bangafumani mathuba emisebenzi kwaye bahleleleke ngakumbi.
Baphathiswa ababekekileyo Angie Motshekga, Aaron Motsoaledi kunye noBathabile Dlamini
Thina mantombazana alapha eMzantsi-Afrika kunye nabo basixhasayo, simemelela kuni ukuba nizalisekise isithembiso esenziwa nguMongameli wethu uZuma sokunikela ngeePads nezinye izinto ezisincedayo xa sisexesheni kuthi mantombazana afundayo angakwazi kufikelela kumaxabiso azo. Impilo yethu, imfundo, ingqesho kunye nesidima sethu zisezandleni zenu. Sicela ukuba niqinisekise ukuba xa kuqala iKota yezifundo yokugqibela enyakeni apha ku-2016, (October 10th), akukho ntombazana iyakuphoswa zizifundo okanye inyanzeleke ukuba isebenzise iikawusi kuba ingenamali yokuthenga iiPads.
[1] I use a sock as a sanitary pad, says Langa learner. Pharie Sefali for GroundUp 6 November 2014
[2] Zuma promises free towels for women. Alex Matlala and Kingdom Mabuza for the Sowetan Jan 10 2011
[3] Dignity Dreams article with information on how many girls miss school a month and in a year:
http://www.ngopulse.org/organisation/dignity-dreams


text:
Iindlela Zokwenza Iintsapho Yakho Yonwabe
Ncokola Nabantwana Bakho Ngesondo
UNosipho, * intombazana eselula uthi: “Ndiyafuna ukuba nolwazi ngesondo kodwa ndicinga ukuba abazali bam baza kuthi ndifuna ukuziphatha kakubi xa ndibabuza.”
UThozama, umama kaNosipho uthi: “Ndiyafuna ukuthetha nentombi yam ngesondo kodwa ixakeke kakhulu zizinto zobomi bayo. Kunzima ukufumana ixesha lokuncokola.”
NAMHLANJE kuthethwa ngesondo yonke indawo—kumabonwakude, kwiimovies nakwizibhengezo zentengiso. Kubonakala ngathi ngabazali nabantwana babo kuphela abantu abangancokoliyo ngalo. Ityendyana lomfana waseKhanada ekuthiwa nguMichael lithi: “Akwaba abazali bebesazi ukuba kunzima kangakanani ukuthetha nabo ngesondo. Kulula ukuthetha ngalo nomhlobo.”
Nabazali badla ngokuba madolw’ anzima ukuthetha ngesondo, njengoko kunjalo nakubantwana. Kwincwadi ethi Beyond the Big Talk, isazi ngempilo uDebra W.Haffner uthi: “Abazali abaninzi baye bandixelela ukuba bathengela abantwana babo incwadi ethetha ngesondo okanye ngokufikisa baze bayishiye kwigumbi lakhe, bangaze baphinde bathethe ngayo.” UHaffner uthi kuyacaca ukuba eyona itshiwo ngabazali kubantwana yile: “Siyafuna wazi ngomzimba wakho nangesondo kodwa ke loo nto awuzukuyixelelwa sithi.”
Ukuba ungumzali kuza kufuneka wenze ngendlela eyahlukileyo. Kubalulekile ukuba uthethe nabantwana bakho ngesondo, ngenxa yezi zizathu zithathu:
Indlela ekuchazwa ngayo ukwabelana ngesondo itshintshe kakhulu. UJames oneminyaka engama-20 ubudala uthi: “Ukwabelana ngesondo akusachazwa njengoko kwenziwa yindoda nomfazi wayo kuphela. Namhlanje isondo lenziwa emlonyeni, ezimpundu, kwi-internet nangefowuni.”
Abantwana bakho basenokufundiswa izinto ezigqwethekileyo besebancinane. Omnye umama ekuthiwa nguSheila uthi: “Baza kuqalisa ukuva ngesondo besaqala nje esikolweni yaye abazukufunda le nto ufuna bayazi.”
Abantwana bakho bayafuna ukwazi ngesondo kodwa abanakufane bakubuze. UAna waseBrazil oneminyaka eli-15 ubudala uthi: “Andazi ukuba ndingakuqala ngaphi ukuthetha nabazali bam ngesondo.”
Eneneni ukuthetha nabantwana bakho ngesondo yinxalenye yembopheleleko oyinikwe nguThixo njengomzali. (Efese 6:4) Siyavuma, kusenokuba nzima ukuthetha ngesondo. Kodwa kuyakhuthaza ukwazi ukuba ulutsha oluninzi luyavumelana noDanielle oneminyaka eli-14 xa esithi: “Sifuna ukufundiswa ngabazali bethu ngesondo, kungekhona ootitshala okanye umabonwakude.” Unokuthetha njani ke ngoko nomntwana wakho ngalo mbandela ubalulekileyo kodwa ontununtunu? *
Cingela Ubudala Babo
Abantwana baqalisa ukuva ngesondo besebancinane kakhulu, ngaphandle kokuba bahlala bodwa. Okubi nangakumbi kukuba kule “mihla yokugqibela” abantu abangendawo baye bahambela phambili “ebubini.” (2 Timoti 3:1, 13) Okulusizi kukuba abantwana abaninzi baxhatshazwa ngokwesondo ngabantu abadala.
Kubalulekile ukuba uqalise ukubafundisa besebancinane abantwana bakho. Umama waseJamani ekuthiwa nguRenate uthi: “Ukuba uyabalinda de bafike kwishumi elivisayo, basenokungakhululeki ngenxa yeentloni ezibangelwa kukufikisa.” Into ebalulekileyo kukubanika ulwazi olufanele ubudala babo.
Kubantwana abangekaqali esikolweni:
Bafundise amagama amalungu abo esini uze ubaxelele ukuba akakho umntu ofanele awaphathaphathe. Umama waseMexico ekuthiwa nguJulia uthi: “Ndaqalisa ukufundisa unyana wam eseneminyaka emithathu kuphela ubudala. Kwakundikhathaza gqitha ukwazi ukuba usenokwenzakaliswa ngootitshala, iimpelesi nangabanye abantwana. Ndandifuna akwazi ukuzikhusela.”
ZAMA ELI CEBISO: Fundisa umntwana wakho ukuba ale ngoko nangoko xa kukho umntu ofuna ukudlala ngamalungu akhe esini. Ngokomzekelo, usenokufundisa umntwana wakho ukuba athi: “Ndiyeke! Ndiza kukuxela!” Mqinisekise umntwana wakho ukuba ufanele amxele umntu owenza loo nto naxa loo mntu emthembisa ngokumpha izipho okanye emsongela. *
Xa befunda kumabanga aphantsi:
Lwandise ngokuthe ngcembe ulwazi lwabo. Omnye utata ekuthiwa nguPeter ucebisa ngelithi: “Qala uve isiziba ngodondolo. Qonda izinto asele ezazi nokuba uyafuna na ukwazi ezingakumbi. Musa ukumncokolisa ngenkani. Kuya kuba lula xa uqhele ukuncokola nabantwana bakho.”
ZAMA ELI CEBISO: Musa ukubafundisa izinto ezininzi ngexesha elinye kodwa ncokola nabo ngokuqhubekayo. (Duteronomi 6:6-9) Ngaloo ndlela awuyi kubangxixha ngolwazi abantwana bakho. Kakade ke, baya kulufumana ulwazi olungakumbi njengoko besiya bekhula.
Xa befikisa:
Eli lixesha lokuba ufundise umntwana wakho indlela umzimba, iimvakalelo kunye nemilinganiselo yokuziphatha ebandakanyeke ngayo kwisini. UAna oneminyaka eli-15 ubudala nobecatshulwe ngasentla uthi: “Amakhwenkwe namantombazana asesikolweni sele eqalile ukutswebelana. Ekubeni ndingumKristu ndicinga ukuba ndifanele ndibe nolwazi olwaneleyo ngalo mba. Nangona ingumbandela obangela iintloni, ndicinga ukuba ndifanele ndazi ngawo.” *
Isilumkiso: Abantwana badla ngokuba mathidala ukubuza imibuzo kuba becinga ukuba abazali baza kurhanela ukuba baziphethe kakubi. Wafumanisa loo nto utata ekuthiwa nguSteven. Uthi: “Unyana wethu wayengafuni ukuthetha nathi ngesondo. Kodwa ke kamva safumanisa ukuba wayecinga ukuba asimthembanga. Sakwenza kwacaca kuye ukuba sasingancokoli naye kuba simrhanela ngokuziphatha okubi, kodwa sasifuna ukuqiniseka ukuba unolwazi oluza kumnceda angakhohliswa ngabanye.”
ZAMA ELI CEBISO: Kunokuba ubuze umntwana wakho ofikisayo imibuzo engqalileyo ngenkalo ethile yesondo, mbuze ukuba abantwana afunda nabo bathini ngayo. Ngokomzekelo, usenokuthi: “Abantu abaninzi namhlanje bathi isondo elenziwa emlonyeni asilosondo lokwenene. Ngaba nabantwana ofunda nabo bacinga njalo?” Imibuzo engangqalanga inokwenza umntwana aphalaze imbilini yakhe.
Ukoyisa Iintloni
Kuyavunywa ukuba ukuthetha nomntwana wakho ngesondo kusenokuba yenye yezona zinto zinzima ekufuneka uzenze njengomzali. Kodwa ke akulolize ukuyenza. Omnye umama ekuthiwa nguDiane uthi: “Ekuhambeni kwexesha iintloni ziyaphela yaye ukuncokola nomntwana wakho ngesondo kunenza nisondelelane nangakumbi.” NoSteven obecatshulwe ngaphambili uyavuma esithi: “Kuba lula ukuthetha ngesondo xa niqhele ukuncokola ngokukhululekileyo ngayo nantoni na evelayo entsatsheni.” Wongezelela athi: “Akude kube lula ngokupheleleyo ukuncokola ngesondo, kodwa kubalulekile ukuba iintsapho zamaKristu zincokole ngokukhululekileyo.”
^ isiqe. 3 Amagama atshintshiwe.
^ isiqe. 11 Eli nqaku liza kuthetha ngesizathu sokuba kufuneka uthethe nabantwana bakho ngesondo. Likho eliza kulandela nelithetha ngendlela yokufundisa abantwana ukuziphatha kakuhle.
^ isiqe. 16 Le nkcazelo ithatyathwe kwiphepha 171 lencwadi ethi Funda Kumfundisi Omkhulu, epapashwe ngamaNgqina kaYehova.
^ isiqe. 19 Sebenzisa isahluko 1-5, 28, 29 nesama-33 sencwadi ethi Imibuzo Yabantu Abaselula—Iimpendulo Eziluncedo, Umqulu 2, epapashwe ngamaNgqina kaYehova, xa uncokola nomntwana wakho ofikisayo ngesondo.
ZIBUZE . . .
Funda ezi zinto zilandelayo eziye zathethwa lulutsha olwahlukahlukeneyo ehlabathini uze uzibuze nemibuzo elandelayo.
“Abazali bam bathi mandifunde iincwadi ezithetha ngesondo ndize ndiye kubo xa ndinemibuzo. Kodwa akwaba bebendifundisa okungakumbi ngesondo.”—uAna waseBrazil.
Kutheni ucinga ukuba kufuneka wenze okungakumbi kunokusuka nje unike umntwana wakho incwadi ukuze azifundele?
“Ndazi izinto ezininzi ezingatshongo khona ngesondo, yaye ndicinga ukuba utata akanalo nofifi ngazo. Angothuk’ afe xa ndinokumbuza ngazo.”—uKen waseKhanada.
Yintoni enokwenza umntwana wakho oyike ukuthetha nawe ngezinto ezimkhathazayo?
“Xa ndade ndazincama ndaza ndabuza abazali bam ngesondo, bandiphendula ngokungathi bayandityhola, besithi, “Ubuziswa yintoni? Ngaba kukho into eyenzekileyo?’”—uMasami waseJapan.
Xa umntwana ekubuza ngesondo, impendulo yakho inokumenza njani afune ukuthetha okungakumbi okanye angaphindi afune ukuthetha?
“Ibiya kundinceda kakhulu into yokuba abazali bam bandixelele ukuba xa babengangam babenemibuzo efanayo neyam yaye akukho nto iphosakeleyo xa ndiyibuza.”—uLisette waseFransi.
Unokumenza njani umntwana wakho athethe ngokukhululekileyo nawe ngesondo?
“Umama wayedla ngokuthetha ngokukhululekileyo ngesondo nam. Ndicinga ukuba loo nto ibalulekile ukuze umntwana angacingi ukuba uyatyholwa.”—uGerald waseFransi.
Liba njani ilizwi lakho xa uncokola nomntwana wakho ngesondo? Ngaba kufuneka wenze utshintsho?
Funda Okungakumbi
Bafundise Imilinganiselo Yokuziphatha Abantwana Bakho
Ngaba abantwana bakho bayayazi inyani ngesini? Funda ngemilinganiselo ebekwe nguThixo noko unokukufundisa abantwana bakho


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
5 UHiram+ ukumkani waseTire+ wathumela abakhonzi bakhe+ kuSolomon, kuba wayevile ukuba nguye ababemthambise njengokumkani esikhundleni sikayise; kuba uHiram wayemthanda uDavide.+
2 USolomon wathumela kuHiram, esithi:+
3 “Wena ngokwakho wazi kakuhle ukuba uDavide ubawo akazange akwazi ukulakhela indlu igama likaYehova uThixo wakhe ngenxa yemfazwe+ ababemngqonge ngayo, de uYehova wababeka phantsi kweentende zeenyawo zakhe.
4 Yaye ngoku uYehova uThixo wam undinike ukuphumla macala onke.+ Akukho mchasi, kwaye akukho nto imbi yenzekayo.+
5 Yaye yabona ndicinga ukwakhela igama likaYehova uThixo wam indlu,+ kanye njengoko uYehova wathembisa uDavide ubawo, esithi, ‘Unyana wakho endiya kumbeka etroneni yakho esikhundleni sakho, nguye oya kulakhela indlu igama lam.’+
6 Yaye ke bayalele ukuba bandicandele imisedare yaseLebhanon;+ yaye abakhonzi bam baya kuba nabakhonzi bakho, kwaye ndiya kukunika umvuzo wabakhonzi bakho ngokuvumelana noko uya kukutsho, kuba wena ngokwakho wazi kakuhle ukuba phakathi kwethu akukho namnye ukwaziyo ukucanda imithi njengamaSidon.”+
7 Kwathi kamsinya nje uHiram+ akuweva amazwi kaSolomon, waba nemihlali kakhulu, waza wahlabela mgama wathi: “Makabongwe+ uYehova namhlanje ngokuba enike uDavide unyana osisilumko+ wokuphatha esi sizwana sikhulu kangaka!”+
8 Ngako oko uHiram wathumela kuSolomon, esithi: “Ndikuvile ondithumelele kona. Mna ndiya kukwenza konke okuya kukuyolisa kumbandela wamaplanga omthi womsedare namaplanga omthi wejunipha.+
9 Abakhonzi bam baya kwehla nawo bevela eLebhanon+ bawase elwandle; kwaye mna ndiya kuwafaka kwizihlenga ahambe ngolwandle aye kufikelela kwindawo oya kundithumelela yona;+ yaye ngokuqinisekileyo aya kwahlukaniswa apho, ibe uya kuwathwala; yaye wena uya kundiyolisa ngokunika indlu yam ukutya.”+
10 Ngoko uHiram wanika uSolomon amaplanga omthi womsedare namaplanga omthi wejunipha kangangokuyoliswa kwakhe.
11 Yaye uSolomon wanika uHiram umlinganiselo weekore ezingamashumi amabini amawaka+ zengqolowa njengokutya kwendlu yakhe nomlinganiselo weekore ezingamashumi amabini zeoli engqushiweyo.+ USolomon waqhubeka emnika oko uHiram unyaka nonyaka.+
12 UYehova wanika uSolomon ubulumko, kanye njengoko wayemthembisile;+ yaye kwabakho uxolo phakathi kukaHiram noSolomon, baza benza umnqophiso bobabini.
13 UKumkani uSolomon waqhubeka evelisa abo babhaliselwe ukusebenza ngokuqhutywa ngebhaxa kuye wonke uSirayeli; yaye abo babhaliselwe ukusebenza ngokuqhutywa ngebhaxa+ baba ngamadoda angamashumi amathathu amawaka.
14 Kwaye wayebathumela eLebhanon ngamaqela eshumi lamawaka ngenyanga. Babeqhubeka beseLebhanon inyanga, iinyanga ezimbini babe sekhaya;+ yaye uAdoniram+ wayephethe abo babhaliselwe+ ukusebenza ngokuqhutywa ngebhaxa.+
15 USolomon waba+ nabathwali bemithwalo abangamashumi asixhenxe amawaka+ nabaqingqi abangamashumi asibhozo amawaka+ entabeni,+
16 ngaphandle kweenkosana zikaSolomon+ ezazingabaphathi emsebenzini, abaphathi babasebenzi abangamawaka amathathu anamakhulu amathathu+ ababephethe abantu ababekhuthele emsebenzini.
17 Ngako oko ukumkani wayalela ukuba bembe amatye amakhulu, amatye axabiso likhulu,+ ukuze babeke isiseko+ sendlu esinamatye aqingqiweyo.+
18 Ngoko abakhi bakaSolomon nabakhi bakaHiram namaGebhali+ bawasika, yaye baqhubeka belungisa amaplanga namatye okwakha indlu.
Yithumele
Yithumele
1 Kumkani 5
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=11&Chapter=5&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D5%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UVUKANI! OKTOBHA 2014
Yintoni Impumelelo Yokwenene?
Ngaba ukuze uphumelele kufuneka ulandele amaphupha akho? Ufumane zonke izinto ozinqwenelayo? Okanye ngaba kuthetha okungakumbi kunoko?
Yintoni Impumelelo Yokwenene?
Kukho impumelelo embi ngakumbi kunokungaphumeleli.
Uyijonga Njani Impumelelo?
Zivavanye usebenzisa le mizekelo mine.
Indlela Yokufumana Impumelelo Yokwenene
Izinto ezintlanu ezinokukukhokelela kwimpumelelo yokwenene.
Okwenzeka Ehlabathini
Oko kuthethwa ngako: iingozi zokukhupha ikhazi elincinci, ubutyebi babaphangi beenqanawa nokubhabha kweentaka ezifudukayo.
Indlela Yokuxhathisa Izilingo
Ukukwazi ukuxhathisa izilingo kuluphawu lwamadoda namabhinqa okwenyani. Amacebiso amathandathu anokukunceda uqhubeke usenza okulungileyo nokumelana nestres esibangelwa kukunikezela.
Ukutyelela EBelize
Eli lizwe lincinane linendawo yokuqala ehlabathini lonke yokunyamekela iijaguar noqaqa oluphantsi kwamanzi lwesibini ngobukhulu.
Abalimi Ababhabhayo Abakumahlathi Emvula Ashinyeneyo
Amalulwane atya iziqhamo, akwabizwa ngokuba ziimpungutye ezibhabhayo, aluncedo ekusindiseni amahlathi.
Imifanekiso
Ngaba amaKristu okuqala ayenqula imifanekiso?
Umlenze Wehashe
Kutheni nje iinjineli zingekakwazi ukwenza into esebenza njengemilenze yehashe?


text:
UBUTYEBI OBUPHUMA ELIZWINI LIKATHIXO | ISAYA 24-28
UYehova Uyabakhathalela Abantu Bakhe
UYehova usenzele amalungiselelo amaninzi asinceda somelele elukholweni.
“UYehova wemikhosi uya kwenzela zonke izizwana, isidlo”
Ngamaxesha okubhalwa kweBhayibhile, xa abantu besitya kunye babebonisa ukuba bahlelisene ngoxolo kwaye ngabahlobo
‘Esineoli eninzi ezaliswe ngumongo, sewayini egcinwe ngeentsipho, yahluzwa’
Isidlo esineoli newayini ehluziweyo zifanekisela amalungiselelo esiwenzelwa nguYehova okuba somelele elukholweni


text:
Chapter 1
1 Isihlabo selizwi likaYehova, esisingisele kuSirayeli, ngoMalaki.
2 Uthi uYehova, Ndinithandile; ke nina nithi, Usithande ngokuthini na? UEsawu asingumkhuluwa kaYakobi na? utsho uYehova; ukanti ndathanda ke uYakobi;
3 ndamthiya uEsawu; iintaba zakhe ndazenza kwaba senkangala, nelifa lakhe laba leleempungutye entlango.
4 Ekubeni ke uEdom esithi, Sivikivekile, siya kubuya siwakhe amanxuwa; utsho uYehova wemikhosi ukuthi, Baya kwakha bona, kodwa mna ndiya kugungxula; kothiwa, Bangumda wokungendawo, ngabantu ababhavumelayo uYehova kude kuse ephakadeni.
5 Amehlo enu aya kubona, nithi ke nina, Mkhulu uYehova phezu komda wakwaSirayeli.
6 Unyana uyambeka uyise, umkhonzi uyayihlonela inkosi yakhe; ukuba ndinguyihlo, kuphi na ke ukubekwa kwam? ukuba ndiyinkosi, kuphi na ukoyikwa kwam? utsho uYehova wemikhosi kuni, babingeleli, nina balidelileyo igama lam. Nibe ke nisithi, Silidele ngokuthini na igama lakho?
7 Nina nizisa esibingelelweni sam isonka esingcolileyo, nibe ke nisithi, Sikungcolise ngokuthini na? Ngokuthi oku kwenu, Isithebe sikaYehova sidelekile sona.
8 Ukuba nizisa into eyimfama ukuba ibingelelwe, akunto imbi oko? Ukuba nizisa into esisiqhwala nento efayo, akunto imbi oko? Khawuyisondeze loo nto kwinkosi yakho, ukuba yokholiswa na nguwe; yokunonelela na? utsho uYehova wemikhosi.
9 Kaloku ke, khanimbongoze uThixo, ukuba asibabale; kuvele esandleni senu oku; womnonelela ke umntu ngenxa yenu na? utsho uYehova wemikhosi.
10 Akwaba bekukho umntu kuni ozivalileyo iingcango, anasibanekela ilize isibingelelo sam! Andininanze nganto, utsho uYehova wemikhosi, andikholiswa nangumnikelo ophuma esandleni senu.
11 Ngokuba kuthabathela ekuphumeni kwelanga, kude kuse ekutshoneni kwalo, likhulu igama lam phakathi kweentlanga; nasezindaweni zonke kuqhunyiselwa, kunikelwe igama lam umnikelo ohlambulukileyo; ngokuba likhulu igama lam phakathi kweentlanga; utsho uYehova wemikhosi.
12 Ke nina niyalihlambela ngokuthi oku kwenu, Isithebe sikaYehova singcolile, neziveliso zaso, ukutya kwaso kudelekile.
13 Nabuya nathi ke, Yabonani, yindinisa yani na le! nasivuthela; utsho uYehova wemikhosi; nazisa izinto eziphangiweyo, neziziqhwala, nezifayo; nenjenje ukuzisa umnikelo ke; ndikholiswe na ke zezo zinto ziphuma esandleni senu? utsho uYehova.
14 Uqalekisiwe ke oqhathaniselayo, ukanti kukho emhlambini wakhe iduna; nobhambathisa, abingelele eNkosini into eyonakeleyo; ngokuba ndingukumkani omkhulu, utsho uYehova wemikhosi, negama lam liyoyikeka phakathi kweentlanga.


text:
UYehova Uyabavuza Abo Bamfuna Ngenyameko
“Lowo uzayo kuThixo umele akholwe ukuba ukho nokuba ungumvuzi wabo bamfuna ngenyameko.”
IINGOMA: 85, 134
1, 2. (a) Uthando ludibana njani nokholo? (b) Yeyiphi imibuzo esiza kuyiphendula?
UYEHOVA simthanda “kuba wasithanda kuqala.” (1 Yoh. 4:19) Enye yeendlela uYehova abonise ngazo ukuba uyabathanda abakhonzi bakhe abanamathela kuye kukubasikelela. Xa sisiya simthanda uThixo wethu, nokholo lwethu luya lusomelela, singapheleli nje ekukholelweni ukuba ukho, kodwa nasekubeni akaze angabavuzi abo abathandayo.
2 Ukuvuza abakhonzi bakhe kubaluleke kakhulu kuYehova. Ukuze sibe nokholo kakuhle sifanele siqiniseke ukuba uThixo uza kubavuza abo bamfuna ngenyameko kuba “ukholo lululindelo oluqinisekisiweyo lwezinto ezithenjiweyo.” (Heb. 11:1) Ukuqiniseka ukuba uThixo uza kusisikelela njengokuba ethembisile kukuba nokholo. Kodwa, kusinceda njani ukuba nethemba lokuvuzwa? UYehova ubavuze njani abakhonzi bakhe kwixesha elidlulileyo nakweli lethu? Makhe sibone.
UYEHOVA UTHEMBISA UKUBASIKELELA ABAKHONZI BAKHE
3. Sithenjiswa ntoni kuMalaki 3:10?
3 UYehova uThixo uzibophelele ukuba uza kubavuza abakhonzi bakhe abathembekileyo, ngenxa yoko uthi masenze unako-nako ukuze asisikelele. EBhayibhileni sifunda oku: “‘Khanincede, nindivavanye, . .’ utsho uYehova wemikhosi, ‘enoba andiyi kunivulela kusini na amasango ezikhukula emazulwini ndize okunene ndiqongqothele phezu kwenu intsikelelo kude kungasweleki nto.’” (Mal. 3:10) Indlela esinokumbulela ngayo uYehova kukuba siyenze le nto ayitshoyo.
4. Kutheni sinokuwathemba amazwi kaYesu akuMateyu 6:33?
4 UYesu wabaqinisekisa abafundi bakhe ukuba xa uBukumkani buyeyona nto iza kuqala kubo, uThixo uya kubaxhasa. (Funda uMateyu 6:33.) UYesu wayeqinisekile ngaloo nto, kuba uYehova wayengazange angathembeki. Wayesazi ukuba izithembiso zikaThixo ziyenzeka. (Isa. 55:11) Nathi sinokuqiniseka ukuba xa sinokholo olupheleleyo kuYehova, uza kusigcina isithembiso sakhe esithi: “Andiyi kuze ndikushiye, ndingayi kuze ndikutyeshele.” (Heb. 13:5) Esi sithembiso sinokusidibanisa noko kwathethwa nguYesu ngokufuna kuqala uBukumkani nobulungisa bukaThixo.
5. Ukholo lwethu lomelezwa njani yimpendulo kaYesu kumbuzo kaPetros?
5 Umpostile uPetros wakha wambuza oku uYesu: “Sishiye zonke izinto saza sakulandela; yintoni okunene esiya kuyifumana?” (Mat. 19:27) Kunokuba amkhalimele uPetros ngokubuza oku, uYesu wathi abafundi bakhe babeza kuvuzwa ngenxa yezinto abazincamileyo. Abapostile nabanye abalandeli bakhe baza kulawula naye ezulwini. Kodwa ukho umvuzo nangoku. UYesu wathi: “Wonk’ ubani oshiye izindlu okanye abantakwabo okanye oodade okanye uyise okanye unina okanye abantwana okanye imihlaba ngenxa yegama lam uya kwamkela izihlandlo ezininzi ngakumbi yaye uya kudla ilifa ubomi obungunaphakade.” (Mat. 19:29) Abafundi bakhe babeya kufumana iintsikelelo ezodlula lee nantoni na ababeyincamile. Ngaba ootata, oomama, oobhuti, oosisi nabantwana esibafumene ebandleni abaxabisekanga ngaphezu kwayo nantoni na esiyishiyileyo okanye esiyincamileyo ngenxa yoBukumkani?
‘IANKILE YOMPHEFUMLO’
6. Kutheni uYehova ethembisa ukubavuza abakhonzi bakhe?
6 Ukwazi ukuba uYehova uza kubavuza kuyabomeleza abakhonzi bakhe xa bevavanywa. Abapheleli nje ekufumaneni intabalala yeentsikelelo zokomoya ngoku, kodwa banethemba lokufumana ezininzi nangakumbi kwixesha elizayo. (1 Tim. 4:8) Xa siqinisekile ukuba uYehova “ungumvuzi wabo bamfuna ngenyameko” siya kutsho sibe nokholo oluqinileyo.
7. Ithemba lifana njani neankile?
7 KwiNtshumayelo yakhe yaseNtabeni, uYesu wathi: “Yibani nemihlali nixhume ngovuyo, ngokuba umvuzo wenu mkhulu emazulwini; kuba babatshutshisa ngaloo ndlela abaprofeti ababengaphambi kwenu.” (Mat. 5:12) Njengabo baza kufumana umvuzo wokuphila ezulwini, nabo baza kuphila ubomi obungenasiphelo kwiparadesi esemhlabeni bafanele babe ‘nemihlali baze baxhume ngovuyo.’ (INdu. 37:11; Luka 18:30) Nokuba siza kuphila ezulwini okanye emhlabeni, ithemba esinalo linokuba ‘yiankile yomphefumlo, liqiniseke yaye liqine.’ (Heb. 6:17-20) Kanye njengokuba iankile inceda inqanawa izinze xa kukho isaqhwithi, ukuqiniseka ukuba siza kufumana umvuzo kunokusinceda singaphakuzeli, singadyuduzeli kwaye ukholo lwethu lomelele. Kunokusinceda sikwazi ukumelana nobunzima.
8. Ukuba nethemba kusinceda njani sithobe amaxhala?
8 Izinto esizithenjiswa yiBhayibhile zinokusinceda sithobe amaxhala esinawo ngoku. Izithembiso zikaThixo ziyazithomalalisa iintliziyo zethu ezixhalabileyo. Kuyathuthuzela ‘ukulahlela umthwalo wethu kuYehova,’ sisazi ukuba ‘yena wosixhasa.’ (INdu. 55:22) Siqinisekile ukuba uThixo “unako ukwenza ngaphezu koko sikucelayo nesikuthelekelelayo.” (Efe. 3:20) Khawufan’ ucinge nje
9. Sinokuqiniseka kangakanani ukuba uYehova uza kusisikelela?
9 Ukuze sifumane umvuzo, kufuneka simthembe ngokupheleleyo uYehova size sithobele ulwalathiso lwakhe. UMoses wathi kumaSirayeli: “Ngokuqinisekileyo uYehova uya kukusikelela ezweni elo akunika lona uYehova uThixo wakho ukuba ulihluthe njengelifa, ukuba nje kuphela uthe waliphulaphula ngenyameko ilizwi likaYehova uThixo wakho, wawenza wonke lo myalelo ndikuyalela wona namhlanje. Ngokuba eneneni uYehova uThixo wakho uya kukusikelela kanye njengoko ekuthembisile.” (Dut. 15:4-6) Ngaba uyamthemba uYehova ukuba uza kukusikelela xa uqhubeka uthembekile kuye? Zininzi izizathu zokumthemba.
UYEHOVA WABAVUZA
10, 11. UYehova wamvuza ngantoni uYosefu?
10 IBhayibhile yabhalwa ukuze incede thina. Inamabali amaninzi abonisa indlela uThixo awabavuza ngayo abakhonzi bakhe. (Roma 15:4) UYosefu wayengomnye wabo bakhonzi. Emva kokwenzelwa iyelenqe ngabantakwabo nobuxoki obathethwa ngumfazi wenkosi yakhe, wazibona sele elibanjwa kwintolongo yaseYiputa. Ngaba loo nto yamohlukanisa noThixo wakhe? Nakanye! ‘UYehova waqhubeka enoYosefu waza wamenzela ububele bothando, uYehova wayenoYosefu, yaye oko uYosefu wayekwenza, uYehova wayekuphumelelisa.’ (Gen. 39:21-23) Ngaloo maxesha obunzima, uYosefu walindela kuThixo wakhe ngomonde.
11 Kwiminyaka kamva, uFaro walikhulula eli khoboka lithobekileyo waza walenza isekela lakhe eYiputa. (Gen. 41:1, 37-43) Xa umkakhe wamzalela oonyana ababini, “uYosefu wamthiya owamazibulo igama elinguManase, kuba wayesithi, ‘UThixo undenze ndazilibala zonke iinkathazo zam nayo yonke indlu kabawo.’ Waza owesibini wamthiya igama elinguEfrayim, kuba wayesithi, ‘UThixo undenze ndaqhama ezweni leentsizi zam.’” (Gen. 41:51, 52) Ngenxa yokuhlala kukaYosefu ethembekile kuThixo, wavuzwa ngeentsikelelo ezasindisa ubomi bamaSirayeli namaYiputa. Ingongoma nantsi, uYosefu wayeqonda ukuba nguYehova owamvuzayo waza wamsikelela.
12. Yintoni eyanceda uYesu wahlala ethembekile xa wayevavanywa?
12 UYesu Kristu naye waqhubeka emthobela uThixo naxa wayejongene neemeko ezininzi ezazivavanya ukholo lwakhe, ibe wavuzwa. Wancedwa yintoni? ILizwi likaThixo liyasichazela: “Ngenxa yovuyo olwalubekwe phambi kwakhe wasinyamezela isibonda sentuthumbo, elidela ihlazo.” (Heb. 12:2) Kwakumvuyisa kakhulu uYesu ukungcwalisa igama likaThixo. Loo nto yamenza wathandwa nguYise waza wanikwa amawonga angakumbi. IBhayibhile ithi: “Wahlala phantsi ngasekunene kwetrone kaThixo.” Iphinda ithi: “UThixo wamphakamisela kwisigxina esongamileyo waza ngobubele wamnika igama elingaphezu kwawo onke amanye amagama.”
UYEHOVA AKAKULIBALI OKO SIMENZELA KONA
13, 14. UYehova uvakalelwa njani ngezinto esimenzela zona?
13 Siqinisekile ukuba uYehova uyayixabisa yonke imigudu esiyenzayo ukuze simkhonze. Uyaqonda ukuba sisenokuzeya okanye singazithembi. Uyavelana nathi xa iingxaki zemali, impilo okanye iimvakalelo zethu zibangela ukuba singakwazi ukumkhonza kakuhle. Masimthembe uYehova ukuba uziqonda kakuhle izinto abakhonzi bakhe abazenzayo ukuze bahlale bethembekile kuye.
14 Masikhumbule nokuba, sinokuthetha ‘noMphulaphuli wemithandazo’ siqinisekile ukuba uza kuzimamela izinto ezisixhalabisayo. (INdu. 65:2) ‘UBawo onenceba noThixo wentuthuzelo yonke’ uya kusinceda sonwabe size siqinise nobuhlobo bethu naye, mhlawumbi esebenzisa abanye abakhonzi bakhe. (2 Kor. 1:3) UYehova uyavuya xa sibavela abanye abantu. “Obabala isisweli uboleka uYehova, yaye impatho yakhe uya kumbuyekeza ngayo.” (IMize. 19:17; Mat. 6:3, 4) Ngoko ke, xa sinceda abantu abasebunzimeni, iba ngathi siboleka uYehova. Uya kuyibuyekeza loo nto intle siyenzileyo.
UMVUZO NGOKU, NANGONAPHAKADE
15. Nguwuphi umvuzo okhangele phambili kuwo? (Jonga umfanekiso osekuqaleni.)
15 Abathanjiswa bomelezwa kukwazi ukuba baza kufumana ‘isithsaba sobulungisa, eya kuthi iNkosi, umgwebi olilungisa, ibanike sona njengomvuzo ngaloo mini.’ (2 Tim. 4:7, 8) Noko ke, ukuba uThixo ukunike ithemba elahlukileyo kwelo, ungaziva uqhathiwe. Izigidi ‘zezinye izimvu’ zikaYesu zinethemba lokuphila ubomi obungenasiphelo kwiparadesi esemhlabeni kwixesha elizayo. Kuloo paradesi, ‘ziya kuziyolisa ngokugqibeleleyo ngobuninzi boxolo.’
16. Isinceda njani eyoku-1 kaYohane 3:19, 20?
16 Maxa wambi, usenokucinga ukuba incinane into oyenzayo okanye uzibuze enoba uYehova uyakholiswa na yimigudu yakho. Usenokude uthandabuze ukuba ufanele uwufumane umvuzo. Kodwa ke, ungaze ulibale ukuba “uThixo mkhulu kuneentliziyo zethu yaye uyazazi zonke izinto.” (Funda eyoku-1 kaYohane 3:19, 20.) Uyamvuza nabani na omkhonza kuba enokholo kuye yaye emthanda, nokuba loo mntu ucinga ukuba incinane into ayenzayo.
17. Ziintoni esivuzwa ngazo kwangoku?
17 Nangona bephila kwimihla engendawo yeli hlabathi likaSathana, uYehova usabasikelela abakhonzi bakhe. Uyaqiniseka ukuba bayakhula kwiparadesi yokomoya enokutya okuyintabalala okuqinisa ukholo. (Isa. 54:13) Njengokuba uYesu wayethembisile, uYehova usivuza kwangoku ngentsapho yabazalwana noodade esehlabathini lonke. (Marko 10:29, 30) Ngaphezu koko, abo bamfuna ngenyameko uThixo bafumana iintsikelelo ezingenakuthelekiswa nanto zokuba noxolo lwengqondo, ukwaneliseka nolonwabo.
18, 19. Bathini abakhonzi bakaYehova ngomvuzo abawufumanayo?
18 Abakhonzi bakaYehova ehlabathini lonke bayavuma ukuba uyabavuza. Ngokomzekelo, uBianca waseJamani uthi: “Andiyeki ukumbulela uYehova ngokundinceda kwizinto ezindixhalabisayo nangokundixhasa imihla ngemihla. Kaloku ngumbhodamo phandl’ apha yaye ikamva limfiliba. Kodwa ekubeni ndisebenza ngokusondeleyo noYehova, ndiziva ndikhuselekile. Nanini na kukho into endiyincamayo ngenxa yakhe, undivuza ngokuyintabalala.”
19 Cinga nangoPaula waseKhanada, oneminyaka eyi-70, onengxaki yomqolo. Uthi: “Ukungakwazi ukuhamba akuthethi ukuba andikwazi ukushumayela. Ndishumayela ngezinye iindlela, njengokusebenzisa ifowuni okanye ngokungacwangciswanga. Ndinencwadi endibhala kuyo izibhalo nezinye izinto ezikwiincwadi zethu ukuze ndizikhuthaze ngazo. Ukuba sikhangele phambili kwizithembiso zikaYehova, ukutyhafa kuba yinto nje efika idlule. Nokuba zinjani na iimeko zethu, uYehova uyasinceda.” Mhlawumbi imeko yakho yahlukile kwekaBianca okanye ekaPaula. Kodwa ke, mhlawumbi uyayikhumbula indlela uYehova aye wakuvuza ngayo wena nabanye abantu obaziyo. Kuya kukunceda kakhulu ukucinga ngendlela uYehova akuvuza ngayo ngoku, nangendlela aza kukuvuza ngayo kwixesha elizayo.
20. Yintoni onokuqiniseka ngayo xa uqhubeka uzilahlela nofele ekukhonzeni uYehova?
20 Ungaze ulibale ukuba uya kufumana “umvuzo omkhulu” xa uthandaza ngokusuk’ entliziyweni kuThixo. Qiniseka ukuba ‘wakuba ukwenzile ukuthanda kukaThixo, uya kwamkela inzaliseko yesithembiso.’ (Heb. 10:35, 36) Masiqhubeke siqinisa ukholo lwethu size sizilahlele nofele ekukhonzeni uYehova. Oku, siya kukwenza sisazi ukuba uYehova uza kusivuza ngoko kusifaneleyo.